1 Timoti 1 | Bible.is\n1Timoti, dis a Paal, Jiizas Krais apasl. A di Gad we siev wi an Jiizas Krais di wan we mek wi ekspek gud sitn, aada mi fi bi wan apasl.\n2Timoti, yu komiin laik se yu a riili fi mi pikni kaaz di tuu a wi biliiv an chos iina di siem Gad. Mi prie se wi faada Gad an wi Laad Jiizas Krais wi gud an kain tu yu, shuo yu lov iivn duo wi no dizorv it an gi yu piis iina yu aat.\n3Wen mi did a go Masiduoniya, mi beg yu fi tan a Efisos so yu kyan waan di piipl dem we naa tiich Gad wod fi tap pred faalz wod. 4Dem no fi wies dem taim niida pan mek op tuori we no mek no sens at aal, an dem no fi bada wid uu a uufa jinarieshan. Dem de sitn de onggl kaaz piipl fi kwaril-kwaril wid dem wan aneda insteda chos iina Gad plan fi siev piipl. 5Mi tel yu fi du dis so di piipl dem kyan lov dem wan aneda wid di kaina lov we kom fram wan gud aat, we nuo rait fram rang. Wen dem lov dem wan aneda so, dem a ak laik piipl we riili bilang tu Gad. 6Di faalz tiicha dem ton dem bak pan dem sitn ya. Dem ton tu di sitn dem we no mata an staat taak som sitn we no mek no sens. 7Dem waahn fi tiich Gad Laa, bot dem no andastan we dem a se moch les di sitn dem we dem a taak bout, iivn duo dem tingk se dem nuo.\n8Nou wi nuo se di Laa a gud sopm, ef it yuuz laik ou it fi yuuz. 9Wi andastan se di Laa neva mek fi gud piipl bot fi piipl we a kriminal an di wan dem we wudn fiil no wie ef dem brok di Laa. It mek fi piipl we no worship di chuu Gad an di sina dem, fi di wan we no fala no kaina gad an di wan dem we kos Gad. Di Laa mek fi di mordara dem aal di wan dem we wuda kil dem uona mada an faada. 10It mek fi di man dem we av seks wid ada man, ar uman we av seks wid ada uman, an fi piipl we tek paat iina aal kaina seks sin. Di Laa a fi di wan dem we kech an sel piipl fi ton sliev, an fi piipl we a laiyad an we gi faalz witnis. Mata a fak it a fi enibadi we go gens di chuu mesij we wi tiich, 11an we lain op wid di Gud Nyuuz bout wa Gad du fi wi wen im sen im Bwai Pikni fi siev wi. A da siem powaful Gud Nyuuz ya Gad, di wan we piipl fi priez, se mi fi tiich.\n12Mi afi tangk wi Laad Jiizas Krais di wan we gi mi chrent kaaz im chos mi fi bi im apasl. 13Im pik mi iivn duo mi yuus tu kos im an taament im piipl dem. Duo mi did wikid, im di stil gud an kain tu mi kaaz im si se dem taim de mi neva biliiv iina im an mi neva riili nuo wa mi did a du. 14Jiizas Krais wi Laad did shuo mi lov iivn duo mi neva dizorv it at aal at aal. Im kaaz mi fi biliiv iina im an fi lov piipl.\n15Nou lisn mi gud kaaz wa mi bout fi tel yu a no no lai bot a chuu sopm we di uol a wi fi tek an biliiv: Jiizas kom iina di worl fi siev sina. Luk pan mi, mi a did di wos kaina sina an Gad siev mi. 16Gad did gud tu mi so Jiizas Krais kuda shuo ou im tek taim wid piipl. Jiizas put op wid sumadi laka mi, so ada piipl we ago biliiv iina im an get fi liv fi eva an eva, wi si se im riili riili tek taim wid piipl. 17So rispek an priez tu di King we ago bi king fi eva, di onggl Gad, di wan we kyan neva ded an we wi kyaahn si wid wi yai dem, priez tu im fi eva an eva, Iemen!\n18Timoti, mi bwai pikni, mi a chos yu fi du wa mi tel yu fi du. Wa mi a tel yu a di sed sitn dem di prafit dem di se bout yu. So memba aal a wa dem se, so yu wi no gi op bot fait laik wan riil suoja, 19an gwaan biliiv iina Jiizas Krais no mata wa an du we yu nuo iina yu aat rait. Kaaz som piipl ton dem bak pan wa dem nuo iina dem aat rait, an mash op dem fiet iina Gad. 20Tuu piipl we dis apm tu a Aimeniyos an Aligzanda. Mi ton dem uova tu Sietan so dat dem wi lorn no fi kos Gad.\nContinue to 1 Timoti 2 »


Luuk 9 - Holy Bible [Jamaican Bible]\nJiizas kaal im twelv apasl dem tugeda an gi dem powa an di rait fi ron out diiman an fi kyuor sik piipl.\nIm sen dem out fi tel piipl bout Gad kindom an fi kyuor di sik.\nJiizas tel dem se: “No tek notn wid unu wen unu a go; no kyari no waakn tik, no bag, no bred, no moni ar no kluoz fi chienj.\nDi fos sumadi we tek unu iina dem ous, tan wid dem til unu redi fi lef di toun.\nEf piipl no waahn unu iina dem toun, shiek aaf di dos aafa unu fut wen unu a lef. Unu fi du dis mek dem nuo se Gad no api wid dem an im a-go joj dem.”\nSo Jiizas apasl dem chravl fram dischrik tu dischrik, a priich di Gud Nyuuz an a kyuor piipl.\nWen Erad we ruul uova Gyalalii, ier bout di sitn dem we Jiizas did du, im staat fret, kaaz som piipl a se Jan di Baptis kom bak alaiv.\nAda piipl se a Ilaija kom bak. Som se a wan a di prafit dem fram wie bak wen, kom bak alaiv.\nBot Erad se, “A mi mek dem chap aaf Jan ed, so a uu da man ya mi a ier dem sitn ya bout?” An Erad chrai fi miit op wid Jiizas.\nDi apasl dem kom bak an tel Jiizas aal a wa dem du. Den Jiizas tek dem an slip we go a wan toun niem Betsieda.\nBot di piipl dem fain out wich paat im a go an fala im. Jiizas neehn ton dem bak, im mek dem kom, im tiich dem bout Gad kindom, an im kyuor di wan dem we sik.\nWen iivnin a kom, Jiizas twelv apasl dem kom tu im an se, “Sen di piipl dem mek dem go iina di toun an dischrik we de nier ya-so, fi go luk fuud an som we fi tan. Kaaz notn no de out ya-so fi dem.”\nJiizas ansa dem se, “Unu gi dem sitn fi nyam.” Dem ansa Jiizas an se, “Wi av onggl faiv bred an tuu fish. Ef wi fi fiid da kroud a piipl ya, wi afi go bai fuud.”\n(Bout faiv touzn man did de de.) Bot Jiizas se tu im speshal falara dem, “Mek di piipl dem gruup op an sidong. Bout fifti sumadi fi de iina wan gruup.”\nJiizas speshal falara dem du wa im tel dem, an evribadi sidong.\nJiizas tek di faiv bred an tuu fish an im luk op iina di skai, gi tangks an brok op di bred dem. Im gi dem tu im falara dem, fi dem gi di piipl dem.\nEvribadi nyam til dem beli ful, an Jiizas falara dem ful twelv baaskit wid lef-uova fuud.\nWan taim Jiizas did de wan said a prie. Im speshal falara dem di nier im an im aks dem se, “A uu di piipl se mi bi?”\nDem ansa Jiizas se, “Som se yu a Jan di Baptis, ada piipl se Ilaija, bot yu av di wan dem we se yu a wan a di prafit dem fram wie bak wen, we ded an kom bak.”\n“Bot wa bout unu?” Jiizas aks dem. “Uu unu tingk mi bi?” Piita ansa, “Di Krais.”\nJiizas waan dem se dem no fi tel nobadi.\nIm se, “Di Man we Gad Pik a-go a fi go chuu nof nof sofarieshan, an di elda, ed priis, an Laa tiicha dem a-go ton dem bak pan im, an dem a-go kil im. Bot afta chrii die paas, im a-go kom bak alaiv.”\nDen Jiizas se tu aal a dem se: “Ef sumadi waahn fi ton wan a fi mi falara dem, dem afi figet bout wa dem waahn, tek op dem kraas evridie an fala mi.\nSumadi we waahn siev dem laif a-go luuz it, bot enibadi we luuz dem laif siek-a mi, dem a-go get fi siev dem laif.\nWa gud it a-go du sumadi, ef dem get di uol worl bot dem luuz dem laif.\nEf enibadi shiem a mi an wa mi tiich, wen di man we Gad Pik kom, im a-go shiem a dem tu. Wen im kom im lait a-go shain roun im. An di lait we shain roun di Faada an di uoli ienjel dem, a-go shain roun im tu.\nMi a tel unu dis, an a chuu mi a taak, som a unu we tan op ya-so naa go ded bifuo di taim kom wen unu si Gad a ruul.”\nBout iet die afta Jiizas se dis, im tek Piita, Jan an Jiemz go op iina wan moutn fi prie.\nSiem taim Jiizas a prie, im fies staat luk difrant, an im kluoz staat shain brait laik wen laitnin flash.\nAal av a sodn tuu man, Muoziz an Ilaija, shuo op an a chat wid im.\nWan brait brait lait did a shain roun dem an dem did a taak bout ou Jiizas a-go ded iina Jeruusilem.\nAal dem taim ya, Piita an Jiizas ada tuu falara dem did faas asliip. Wen dem wiek op, dem si di tuu man dem a tan op wid Jiizas an wan lait a shain roun im.\nWen di man dem mek fi lef, Piita se tu Jiizas, “Tiicha, a gud ting se wi did de ya! Mek wi bil op chrii shed, wan fi yu, wan fi Muoziz an di neks wan fi Ilaija.” (Piita neehn riili nuo wa im a taak bout.)\nSiem taim Piita a chat, wan kloud kom dong kom kova dem op, an dem kech dem fried.\nDen dem ier wan vais iina di kloud se, “Dis a mi bwai pikni, a im mi pik, unu fi lisn we im se.”\nAz di vais don taak, dem si se a Jiizas wan did de de. Jiizas speshal falara dem no tel nobadi wa dem si an ier da taim de, dem jos kip it mongks demself.\nDi neks die, wen dem kom dong fram di mountn, wan big kroud kom miit dem.\nWan man iina di kroud baal out, “Tiicha, beg yu luk pan mi bwai. Im a mi wan an onggl pikni.\nSomtaim wan spirit wi tek im uova an im wi staat fi baal out; it mek im flata flata til im mout fraat op. Di spirit aadli lef im. It a mash im op.\nMi beg yu speshal falara dem fi ron out di spirit bot dem kudn dwi’it.”\nJiizas se, “Unu piipl we liv iina da taim ya! Unu no biliiv an unu no du we unu fi du. Umoch langga mi fi tan ya wid unu, an put op wid unu? Kyari yu bwai kom,” im se tu di man.\nWen di bwai did a kom tu Jiizas, di diiman fling im a grong an di bwai staat flata. Bot Jiizas aada di diiman fi kom out an im kyuor di bwai an gi im bak tu im faada.\nEvribadi jaa jrap wen dem si di powa we Gad av. Wen dem a luk an a wanda bout wa dem si, Jiizas se tu im speshal falara dem,\n“Ier wa mi a se an unu lisn mi gud! Dem a-go tek di Man we Gad Pik an gi im uova tu piipl we iet im.”\nBot Jiizas falara dem neva get we im se an dem di fried fi aks im wa im riili a taak bout. Gad did aid wa it miin so dem kudn andastan it.\nJiizas speshal falara dem did a aagyu bout wich wan a dem mait-a av di tap pozishan iina di gruup.\nJiizas did nuo wa dem did a tingk, so im mek wan pikni tan op saida im.\nJiizas se tu dem se, “Enibadi we welkom da likl pikni ya, kaa im chos iina mi, welkom mi tu. An enibadi we tek mi iin, tek iin di wan we sen mi tu. Di wan mongks unu we de a di batam, a im av di tap a tap pozishan.”\n“Laad,” Jan se, “Wi si wan man a yuuz yu niem ron out diiman outa piipl an wi chrai fi tap im, kaaz im a no wan a wi.”\nJiizas se tu im se, “No tap im, kaaz uu naa fait gens yu de pan yu said.”\nWen a did nier taim fi Jiizas go op iina evn, im set iina im main se im a go a Jeruusilem.\nJiizas sen som mesinja fi gwaan bifuo im an get tingz redi. Wen dem riich a wan Samaritan dischrik,\ndi piipl we liv de neva waahn Jiizas kom de kaaz a Jeruusilem im did mek op im main fi go.\nWen Jiemz an Jan, tuu a Jiizas falara dem, si wa a gwaan, dem aks im se, “Laad, Yu no waahn wi kaal dong faiya fram evn fi bon dem op?”\nBot Jiizas ton roun an taak tu dem chrang chrang mek dem nuo se dat no rait,\nan so dem go a wan neda dischrik.\nWen dem a waak pan di ruod, wan man se tu Jiizas, “Mi wi ton wan a yu falara dem an go wid yu eniwe yu go.”\nJiizas se tu im se, “Faks av uol an di bod dem av nes, bot di Man we Gad Pik no av no we fi pudong im ed.”\nJiizas se tu wan neda man, “Fala mi.” Bot di man se, “Laad, mek mi go beri mi faada fos.”\nBot Jiizas tel im se, “Mek di ded galang go beri uu ded fi dem, bot yu, yu fi go tel piipl bout Gad kindom.”\nDen sumadi els se tu Jiizas, “Mi wi fala yu Laad, bot mek mi go tel mi fambili ba-bai fos.”\nJiizas ansa an se, “Enibadi we staat plou an luk bak no fit fi Gad kindom.”


Gyalieshan 3 | Bible.is\n1Unu fuul-fuul Gyalieshan unu! A uu guzum unu? Mi tel unu klier klier tu unu fies ou Jiizas did ded pan di kraas. 2So a wan ting mi waahn unu fi tel mi nou: Unu get di Spirit chuu unu fala di Laa ar kaaz unu biliiv wa unu did ier? 3A so unu fuul? Unu staat out a fala Gad Spirit an nou waahn go chrai fi don wid unu uona chrent? 4Aal a di sitn dem we unu go chuu — unu did a sofa fi notn? A kyaahn so it go! 5Wa mek Gad gi unu im Spirit an wok mirikl mongks unu? Unu tingk im du it kaaz unu fala di Laa ar kaaz unu biliiv wa unu ier?\n6Luk pan Iebriyam, “Im did biliiv iina Gad. An kaaz im chos iina Gad, Gad si im az sumadi we du rait, an tingz did rait bitwiin im an Gad.” 7So unu niid fi andastan se di wan dem we chos iina Gad laik Iebriyam — a dem a Iebriyam pikni. 8Gad did av a plan fi mek tingz rait bitwiin im an di piipl dem we a no Juu. Ef dem biliiv iina im, im wuda siev dem an tek we dem sin. Dis a did di gud nyuuz we Gad tel Iebriyam fram wie bak wen an we rait dong iina Gad wod. Gad tel Iebriyam se, “Piipl fram aal difrant konchri ago get bles sieka wa yu du.” 9So enibadi we biliiv iina Gad laik ou Iebriyam did biliiv — Gad ago bles dem jos laik ou im bles Iebriyam.\n10Gad ago ponish di piipl dem we a fala di Laa an tingk se dat ago siev dem. Kaaz nobadi kyaahn fala aal a di Laa dem an it rait dong iina Gad wod se, “Enibadi we no fala aal a di Laa dem, Gad ago ponish dem.” 11So unu mos kyan si klier klier nou se nobadi kyan mek tingz rait wid Gad jos chuu dem a fala di Laa. It aal rait dong se, “Di piipl dem we mek tingz rait wid Gad an we get dem sin tek we — dem ago liv fi eva kaaz dem chos iina Gad.” 12Bot yu no afi biliiv iina a Gad fi fala di Laa, di Laa no av notn fi du wid dat. It rait dong iina Gad wod se, “Di wan dem we a fala di Laa an du evriting we di Laa se dem fi du — dem wi liv azkaadn tu ou di Laa se dem ago liv.” 13Nou wi no aalwiez fala aal a di Laa dem an sieka dat Gad wuda ponish wi. Bot Krais Jiizas siev wi fram get ponish wen im kom an sofa fi wi. Im get ponish so wi wudn get ponish. It aal rait dong iina Gad wod se, “Enibadi we dem eng op pan wan kraas — Gad a ponish dem.” 14Jiizas ded fi wi so dat di piipl dem we a no Juu an we biliiv iina im kyan get bles siem laik ou Gad did bles Iebriyam. Im du it tu so dat wen wi chos iina im wi kyan get di Spirit we Gad pramis fi gi wi.\n15Breda an sista, mi ago yuuz sopm we wi du evridie fi chrai an mek unu andastan wa mi taak bout. Se tuu piipl mek a diil an di tuu a dem pramis fi du fi dem paat. Nobadi kyan brok da diil de ar ad notn tu it. 16Nou di pramis we Gad mek tu Iebriyam, a did fi Iebriyam an im pikni. Gad wod neva se a nof piipl — it neva se “an tu im pikni dem.” Wa rait dong iina Gad wod a “tu im pikni.” A wan sumadi it a taak bout, an da sumadi de a Krais Jiizas. 17Wa mi a chrai fi se a dat Gad did mek a pramis tu Iebriyam, wan pramis we im naa go brok. Fuo onjrid an toti ier lieta, Gad gi wi di Laa. Da Laa de no miin se Gad naa go kip im pramis tu Iebriyam. Di Laa kyaahn chienj dat. 18Nou ef Gad gi wi wa im gi wi kaaz wi fala di Laa — it miin se im wudn a kip im pramis. An siem laik ou Gad bles Iebriyam kaaz a dat im pramis fi du, a siem so im ago bles wi kaaz a dat im did pramis. So, im naa bles wi kaaz wi fala di Laa, bot kaaz a dat im se im wuda du.\n19Nou som piipl ago se, “So wa wi get di Laa fa?” Gad mek wan pramis tu wi bot im gi wi di Laa kaaz wi did a sin an im waahn wi fi liv rait. Gad did waahn piipl fi fala da Laa de til wen Iebriyam pikni, we Gad se im wuda bles, kom. Nou wen Gad did a gi wi di Laa — im sen som ienjel fi tel Muoziz an den Muoziz kom tel wi. So Muoziz a did wi lingk tu Gad. 20Bot wen Gad did a mek im pramis tu Iebriyam, im neva sen nobadi — im kom taak tu im imself.\n21Wiet so dat miin se di Laa a go gens Gad Pramis? No sa! Kaaz ef di Laa we Gad gi wi kuda a mek wi liv fi eva, den wi wuda a mek tingz rait wid Gad wen wi fala di Laa. 22Bot a no so it go. Iina Gad wod it rait dong se sin av powa uova evribadi iina di worl, it komiin laik se wi iina prizn. An so Gad pramis fi siev wi an mek wi liv fi eva ef wi biliiv iina Jiizas Krais. 23Bifuo di taim kom wen wi kuda chos iina Jiizas an get siev, di Laa did av wi laik prizna. An it did av wi laik prizna til a did taim fi Gad shuo se wi kuda mek tingz rait wid im ef wi biliiv iina Jiizas. 24So di Laa did a gyaad wi til Krais Jiizas kom. It did a elp wi fi liv rait so dat wen Jiizas kom wi kuda mek tingz rait wid Gad, ef wi biliiv iina im. 25Bot nou a taim wen wi kyan chos iina Jiizas an get siev, so wi no afi fala di Laa no muor — di taim fi it ruul uova wi don.\n26Nou aal a unu a Gad pikni kaaz unu biliiv an chos iina Jiizas Krais. 27Aal a unu get baptaiz, an so nou unu an Jiizas a wan. An wen unu get baptaiz unu staat fi biyiev an gwaan laik im. 28Unu no plit op no muor. Unu no av piipl we a Juu an piipl we a no Juu ar piipl we a sliev an piipl we frii. It no iivn mata ef unu a man ar uman, aal a unu a wan kaaz aal a unu biliiv iina Jiizas. 29An ef unu bilang tu Krais Jiizas, den unu a Iebriyam pikni an aal a di sitn dem we Gad pramis fi gi Iebriyam, unu wi get tu.\nContinue to Gyalieshan 4 »


Aks 21 | Bible.is\n1An wen di taim kom wi lef dem a siel go chriet a Kos, an di neks die wi riich a Ruodz an fram de so wi ed fi Patara. 2Wi fain wan ship we a kraas uova go a Foniisiya, so wi go pan it an siel out. 3Wen wi riich we wi kuda si Saipros, an wi paas it pan di lef said, wi siel go a Siriya. Wi tap a Taiya, kaaz di ship did fi lef di sitn dem we it did a kyari de. 4Afta wi fain di biliiva dem, wi tan wid dem fi sevn die. Di Uoli Spirit shuo di biliiva dem wa did ago riich Paal iina Jeruusilem, so dem beg im uova an uova no fi go op de. 5An wen a di taim fi wi lef dem, wi shub out agen. Aal a dem wid dem waif an pikni fala wi outa di siti. Afta wi go dong pan wi nii an prie pan di biich, 6wi tel wan aneda ba-bai. Den wi go bak pan di ship an dem go bak a dem yaad.\n7Wi gwaan siel fram Taiya til wi riich a Talomieyis. An afta wi se oudi tu di biliiva dem, wi tan wid dem fi wan die. 8Di neks die wi lef an go a Sesuriiya an go tan a Filip yaad. Im a did wan a di man dem wi priicha di Gud Nyuuz, an wan a di sevn man dem we di biliiva dem iina Jeruusilem did pik fi luk aafa di uman dem uufa ozban did ded. 9Filip did av fuo daata we neva, marid an di fuo a dem a did prafit. 10Afta wi did de de fi kopl die, wan prafit niem Agabos kom dong fram Judiya. 11Im kom op tu wi, tek Paal belt, an tai op im uona an an fut an se, “Di Uoli Spirit se, ‘A siem so di Juu dem iina Jeruusilem ago tai op di man uu uon da belt ya, an ton im uova tu di piipl dem we a no Juu.’”\n12Wen wi ier dis, wi an di ada biliiva dem fram di ieriya beg Paal uova an uova se, “Du! No go op a Jeruusilem.” 13Den Paal ansa dem se, “Wa unu a du, a baal unu a baal an a brok mi aat? Wel, mi redi no onggl fi dem tai mi op bot aal ef a ded mi ago ded iina Jeruusilem mi redi fi ded fi mi Laad Jiizas Krais.” 14Wen wi si se wi kudn get im fi chienj im main an no go, wi gi op an jos se, “Laad, mek we yu waahn fi apm apm!”\n15Afta dat wi get wi sitn dem an shub out go a Jeruusilem. 16Som a di biliiva dem fram Sesuriiya kom wid wi tu an liid wi go a Nieson ous we wi did fi stie. Nieson did kom fram Saipros an im a did wan biliiva fram wie bak wen.\n17Wen wi riich a Jeruusilem, di biliiva dem did api fi tek wi iin. 18Di neks die Paal go wid wi fi go taak tu Jiemz, an aal di elda dem fi di choch did de de. 19Afta Paal go iin an tel dem oudi, im staat tel dem evriting wa Gad did a du chuu fi im wok mongks di piipl we a no Juu. 20Wen dem ier dis, dem priez Gad. Den dem se tu im se, “Breda, yu si di touzn an touzn a Juu iina Jeruusilem we biliiv iina Jiizas, an aal a dem biliiv an fala di Laa dong tu di laas leta. 21Wel, dem ier se yu a tiich aal a di Juu dem we liv mongks di piipl we a no Juu se dem fi ton we fram we Muoziz tiich, an se dem no fi sorkomsaiz dem pikni, ar liv laik ou Juu fi liv. 22So, wa wi ago du wen dem ier se yu de ya? 23Wel, dis a wa wi waahn yu fi du: wi av fuo man mongks wi we did mek wan pramis tu Gad, 24kyari dem wid yu go a Gad ous an pie di moni we dem fi pie fi get bak kliin, an yu wi get kliin tu. Afta dat dem kyan kot aaf dem ier. Da wie de evribadi wi nuo se wa dem se bout yu a no chuu. Dem wi si se yu liv laik ou di Laa se wi fi liv. 25Bot yu si di piipl we a no Juu we biliiv, wi did rait tu dem bout wa wi did mek op wi main fi du aredi. Wi tel dem se dem no fi nyam miit we piipl did tek mek sakrifais gi faalz gad, ar miit wid blod we stil iina it, an animal we enj, an dem fi kip we fram aal saat a seks sin.”\n26So di neks die, Paal tek di fuo man dem an im an dem du wa di laa se fi du fi get kliin iina Gad yai. Den im go a Gad ous an mek di liida dem nuo se im set di taim fi gi op sakrifais fi im an di man dem.\n27Wen di sevn die dem aalmuos don, di Juu we kom fram Iezha we did si Paal iina di yaad we Gad ous de rail op di kroud an grab aan pan Paal, 28an staat baal out, “Aal uu a Juu, unu kom elp wi diil wid da man ya! A da man ya a tiich evribadi evriwe fi ton gens wi piipl, wi Laa, an da uoli plies ya! An fi mek it wosa, im aal kyari som Griik piipl go iina di paat a Gad ous we di Laa se onggl Juu fi go, an mek it no uoli no muor. 29Dem se dis kaaz dem did si Chrofimos we kom fram Efisos iina di siti wid Paal bifuo, so dem tek it se Paal did mek im go iina di paat a Gad ous we onggl Juu fi go.\n30Di uol siti did rail op, an aal a di piipl dem rosh Paal. Dem grab im an jrag im outa di yaad we Gad ous de, an shot di duor kwik kwik. 31Wen dem did a chrai fi kil im, sumadi sen go tel di ed fi touzn suoja se a pie chobl a gwaan iina di siti. 32Im tek som suoja an som a dem liida siem taim an ron dong pan di kroud. Wen di kroud si di ed fi touzn suoja an di ada suoja dem wid im, dem tap biit Paal.\n33Den di ed fi touzn suoja kom an ares im an aada di ada suoja dem fi tai im op wid tuu chien. Den im aks a uu da man ya an a wa im du. 34Som a di piipl iina di kroud kaal out wan sitn an som ada piipl kaal out sitn els. Di ed fi touzn suoja kudn get no we wid wa di kroud did a se, so im gi aada fi dem kyari im go iina di suoja kyamp. 35Wen dem riich a di step, di suoja dem afi tek op Paal an kyari im kaaz di kroud did a galang bad. 36Di kroud a piipl did a fala dem an a baal out, “Mek wi kil im! Gi wi im mek wi kil im!”\n37Wen dem did out fi kyari Paal iina di suoja kyamp im se tu di ed fi touzn suoja se, “Mi kyan se sopm tu yu?” Di ed fi touzn suoja aks im se “Yu kyan taak Griik? 38So a no yu a di Ijipshan we jos di ada die did kaaz piipl fi fait gens di govament an we did liid di fuo touzn bad man dem go out iina di dezot?” 39Paal ansa im se, “Mi a wan Juu. Mi baan an gruo iina Taasos wan big impuotant siti iina Silisiya. Mi a beg yu, gi mi a chaans fi taak tu di piipl dem.” 40Wen di ed fi touzn suoja lou im fi taak tu di piipl dem, Paal tan op pan di step an raiz im an fi kwaiyat dong di piipl dem. Wen dem get kwaiyat im taak tu dem iina fi dem Juu langwij.\nContinue to Aks 22 »


Luuk 18 | Bible.is\n1Den Jiizas tel im speshal falara dem da tuori ya fi shuo dem se dem fi aalwiez prie an no gi op. 2“Iina wan toun, yu did av wan joj we no fried a Gad an we no rispek nobadi. 3An iina de siem toun de yu did av wan uman we ozban did ded. Shi eva a kom tu im an a beg im se, ‘Mi waahn jostis, protek mi fram mi enimi dem, du!’\n4“Fi wan lang taim im a tel ar nuo. Bot afta a wail di joj se tu imself se, ‘Mi no fried a Gad an mi no rispek nobadi, 5bot sieka ou da uman ya kip aan a bada mi, mi ago mek shuor se shi get jostis, so shi wi tap kom kom taiyad mi out.’ ”\n6Di Laad tel dem se, “Unu ier wa di wikid joj se? 7So unu no tingk se Gad ago gi di piipl dem we im pik jostis, iihn, di wan dem we baal tu im die an nait? Unu tingk se im wi kip aan a put dem aaf? 8Gad wi mek shuor se dem get jostis kwik kwik. Bot wen di Man we Gad Pik kom baka ort, im ago fain piipl we biliiv iina im?”\n9Jiizas tel dem da tuori ya tu di wan dem we fiil se dem a du rait an a luk dong pan evribadi els: 10“Tuu man go op a Gad ous fi go prie. Wan a dem a did wan Farisii an di ada wan a did wan taks kalekta. 11Di Farisii tan op an prie bout imself se ‘Gad, mi tangk yu dat mi no tan laka ada piipl we tiif, brok di Laa, sliip wid piipl dem no marid tu, ar iivn laik da taks kalekta ya. 12Mi faas tuu taim fi di wiik an evriting we mi get mi shier it op iina a ten an gi yu wan.’\n13“Bot di taks kalekta tan faar. Im wudn iivn luk op a evn. Im biit im ches an im se, ‘Gad, av tek piti pan mi, wan sina.’\n14“Mi a tel unu da man ya, no di Farisii, bot di taks kalekta, im go a im yaad an evriting rait bitwiin im an Gad. Enibadi we put demself uova ada piipl ago get pudong, an dem we ombl demself, wi get lif op ai.”\n15Piipl did a kyari dem biebi go a Jiizas fi im toch dem. Jiizas speshal falara dem si wa a gwaan an staat tel aaf di piipl dem an ron dem. 16Bot Jiizas tel dem fi kom wen im se, “Mek di likl pikni dem kom tu mi. No tap dem, kaaz Gad kindom a fi piipl we komiin laik dem likl pikni ya. 17Mi tel unu dis ya, an a chuu mi a taak, enibadi we no chos iina Gad an fala im laik wan likl pikni naa go kyan go iina Gad kindom.”\n18Wan ruula aks Jiizas se, “Mi gud tiicha, wa mi mos du fi liv fi eva?”\n19Jiizas ansa im se, “Wa mek yu kaal mi gud? Nobadi no gud, onggl Gad wan. 20Yu nuo di Laa dem: ‘No sliip wid nobadi we yu no marid tu, no kil, no tiif, no tel lai pan piipl an yu fi rispek yu faada an mada.’ ” 21“Fram mi a likl bwai, mi fala aal a dem de wid aal a mi aat,” im se.\n22Afta Jiizas ier dis, Jiizas se tu im se, “Yu stil av wan ting lef fi du. Sel evriting we yu av an gi di moni tu di puo piipl dem, an yu wi rich iina evn. Wen yu du dat, kom fala mi.”\n23Wen di man ier dis, im aat jrap, kaaz im did wel rich. 24Jiizas luk pan im an se, “A di aadis ting fi rich piipl go iina Gad kindom! 25It iiziya fi wan kyamil go chuu wan niigl yai dan fi sumadi we rich go iina Gad kindom.”\n26Dem we ier dis aks Jiizas se, “Den a uu kyan get siev?”\n27Jiizas se, “We piipl kyaahn du, Gad kyan du.”\n28Den Piita se, “Wi lef evriting we wi did av fi fala yu!”\n29“Mi a tel unu di chuut,” Jiizas se tu dem, “enibadi we lef fi dem yaad, fi dem waif, breda, mada an faada ar dem pikni sieka Gad kindom, 30dem wi get bak uol muo iina da taim ya, an dem wi get fi liv fi eva iina evn.”\n31Jiizas tek im twelv falara dem wan said an tel dem se, “Wi a go op a Jeruusilem, an evriting di prafit dem rait dong bout di Man we Gad Pik ago apm. 32Dem ago tek im gi di piipl we a no Juu. Dem ago laaf aafa im an tek mi mek preke, shiem im an spit pan im. Dem ago biit im wikid wikid an kil im. 33Bot chrii die afta dem kil im, im ago kom bak alaiv.”\n34Jiizas falara dem neva get non a we im se. Di miinin did aid fram dem, so dem kudn andastan wa im a taak bout.\n35Nou, wen Jiizas kech nier Jeriko, wan blain man did sidong a di ruodsaid a beg. 36Di man ier di kroud a paas an aks dem a wa a gwaan. 37Dem tel im se, “A Jiizas we kom fram Nazaret a kom.”\n38Im baal out loud loud, “Jiizas, Dievid pikni, tek piti pan mi no!”\n39Di wan dem we did a liid di wie tel im fi shet im mout an tap im naiz, bot im shout out louda, “Dievid pikni, du, tek piti pan mi no!”\n40Jiizas tap, an tel dem fi bring di man kom. Afta di blain man kom nier, Jiizas aks im se, 41“Wa yu waahn mi fi du fi yu?” Im se, “Laad, mek mi si agen.”\n42Jiizas tel im se, “Si de, yu kyan si agen. Yu kyan si kaaz yu biliiv.” 43Siem taim im kuda si an im fala baka Jiizas a priez Gad. Afta di piipl si wa apm, dem priez Gad tu.\nContinue to Luuk 19 »


Ruoman 5 - Holy Bible [Jamaican Bible]\nGad put tingz rait bitwiin wi an im, kaaz wi biliiv iina im. An siek-a wa wi Laad Jiizas Krais did du, wi an Gad a liv iina piis.\nAal a di gud sitn dem we wi a get fram Gad an we wi no dizorv, wi a get dem siek-a wa Jiizas Krais did du an kaaz wi biliiv. An wi wel api kaaz wi nuo fi shuor se Gad a mek wi muor an muor laik im.\nBot wi no jos api bout dat, wi api bout aal a di sitn dem we wi afi sofa chuu tu. Kaaz wi nuo se wen wi sofa chuu dem, wi wi get chrangga, an kaaz wi get chrangga wi kyan go chuu nof muor sopm an no gi op.\nAn wen wi sofa chuu nof sitn an no gi op, Gad wi proud a wi kaaz a tes im did a tes wi an a paas wi paas di tes. An wen wi si se Gad proud a wi, wi wi nuo se im wi gi wi aal wa im pramis wi.\nAn kaaz wi nuo se Gad a-go gi wi we im pramis, wi no afi wori. Wi no afi wori kaaz wi nuo se Gad lov wi. Im shuo wi umoch im lov wi wen im gi wi di Uoli Spirit.\nWen wi did wiik an neva av di powa fi elp wiself, Gad sen Jiizas fi ded fi wi — fi ded fi aal wikid piipl. Gad sen im wen im did fiil se di taim did rait.\n(Tingk bout it! Iivn ef sumadi did a du evriting we di Laa se, it wuda aad fi fain sumadi we wuda ded fi dem, bot yu mait-a fain sumadi we briev inof fi ded fi sumadi we aalwiez du gud fi ada piipl.)\nBot Gad shuo wi umoch im lov wi wen im sen Jiizas Krais fi ded fi wi, iivn duo wi a did sina.\nJiizas ded fi wi sin dem, an so Gad put tingz rait bitwiin wi an im. An sins wi nuo se Jiizas did du dat wi nuo tu se im wi siev wi wen Gad kom fi joj di worl.\nWi a did Gad enimi, an iivn duo wi a did im enimi, Gad sen Jiizas fi ded fi wi sin dem an im mek tingz rait bitwiin wi an im. So nou dat tingz rait bitwiin wi an Gad, wi kyan nuo fi shuor se Jiizas wi siev wi wen Gad kom fi joj di worl. Wi nuo se im wi siev wi kaaz im kom bak alaiv.\nPan tap a aal a dat, wi wel api. Wi api siek-a wa Gad yuuz wi Laad Jiizas Krais fi du. Gad yuuz Jiizas fi mek tingz rait bitwiin wi an im.\nA wan man kaaz sin fi kom iina di worl, an a da man de sin kaaz im fi ded. An siem ou it go wid im a siem so it go wid evribadi — evribadi sin so evribadi a-go ded.\nBifuo Gad did gi wi di Laa, piipl iina di worl did a sin. Bot di piipl dem we did a sin bifuo di Laa, Gad neva uol dem sin gens dem.\nAal a di piipl dem we did a liv iina Adam taim kom chriet baka Muoziz taim, di uol a dem did afi ded. Dem did afi ded iivn duo dem neva sin laik ou Adam did sin. Nou Jiizas Krais, di wan we did fi kom, Adam did komiin likl bit laik im,\nbot di tuu a dem did stil difrant. Adam sin an aal we apm siek-a da sin de difrant fram di gif we Gad did gi wi. Wa Adam did du kaaz sin fi kom iina di worl, an sin kaaz nof piipl fi ded. Di gif we Gad gi, moch moch biga dan dat an it riich nof muor piipl. Iivn duo wi neva dizorv it, Gad sen Jiizas fi ded fi wi sin dem so dat im kuda put tingz rait bitwiin wi an im.\nMi wi se it agen, di gif we Gad gi wi fi frii difrant fram wa Adam sin did kaaz. Afta Adam did sin an kaaz sin fi kom iina di worl, Gad joj evribadi an se dem fi get ponish fi di rang we dem du. Bot nou afta nof nof piipl sin Gad shuo ou im gud an kain tu piipl wen im gi dem im gif. Iivn duo dem neva du notn fi dizorv it Gad tek we dem sin dem so dat dem no afi get ponish.\nA chuu se siek-a wan man sin, evribadi did afi ded, bot yu si wa apm siek-a wa Jiizas Krais did du, dat moch moch muor powaful dan we Adam did kaaz. Siek-a wa Jiizas du, Gad shuo wi lov iivn duo wi neva dizorv it. Gad put tingz rait bitwiin im an piipl siek-a wa Jiizas did du an evribadi we Gad mek tingz rait wid a-go ruul wid Jiizas wen dem riich a evn.\nSo a wan man sin mek Gad joj piipl an se dat dem fi get ponish fi dem sin dem. A siem so a wan man — wan man we aalwiez du we rait, a im mek Gad put tingz rait wid piipl an mek dem liv fi eva an eva.\nSo, kaaz wan man neva du we Gad se im fi du, sin kom iina di worl an siek-a dat evribadi a sina. A siem so, Gad mek tingz rait bitwiin im an piipl kaaz wan man did du we im tel im fi du.\nNou Gad sen di Laa so dat piipl wuda nuo se wa dem a du a sin. Bot wen piipl staat fi sin muor an muor, iivn duo wi neva dizorv it, Gad shuo dem lov muor an muor.\nIm du dat, so dat, jos laik ou evribadi evriwe did a ded siek-a dem sin, a siem so Gad lov, iivn duo wi neva dizorv it, wuda kaaz piipl fi liv fi eva. Siek-a Gad lov an siek-a wa wi Laad Jiizas Krais du, Gad put tingz rait bitwiin im an piipl an mek dem liv fi eva an eva.


2 Jan 1 | Bible.is\n1Fram di elda tu di uman we Gad pik an ar pikni dem, mi riili riili lov unu. Evribadi we nuo di chuut lov unu tu, 2kaaz wi av di chuut iina wi an it ago tan iina wi fi eva. 3Mi prie se Faada Gad an Jiizas Krais, im Bwai Pikni, wi shuo wi lov iivn duo wi no dizorv it. Mi prie tu se im wi gud an kain tu wi, an gi wi piis iina wi aat. Dem sitn ya wi tan wid wi we lov wi wan aneda, an we nuo di Gud Nyuuz we chuu.\n4Mi wel api kaaz mi fain out se som a yu pikni dem a liv azkaadn tu di chuut jos laik ou Faada Gad se wi fi liv. 5Mi a beg yu mam, mek aal a wi lov wi wan aneda. Wa mi a rait yu a no wan nyuu laa, a di siem laa wa wi did get fram di staat. 6Wen wi du wa Gad tel wi fi du, dat a lov, an fram lang lang taim im did tel wi fi lov wan aneda.\n7Nof laiyad tiicha de iina di worl ya nou. Dem laiyad tiicha ya a taak buot se Jiizas Krais neva kom a ort wid wan badi laik wan man. Dem piipl de a laiyad. Dem ago gens Krais Jiizas. 8Wach unuself an mek shuor se unu no luuz wa wi wok so aad fa, so wi kyan get wi ful pie.\n9Ef nobadi ton we fram di sitn dem wa Krais Jiizas tiich, im no av Gad iina im. Bot di sumadi we uol aan tait tu di sitn dem bout Krais Jiizas, da sumadi de av Faada Gad an im Bwai Pikni a liv iina im. 10Ef enibadi kom tu unu we no biliiv iina wa wi tiich bout Krais Jiizas, no aaba im a unu ous, an no mek im tingk se unu api fi av im roun unu. 11Ef unu mek dem tingk se unu api fi av dem roun unu, unu an dem gilti a di siem wikidnis.\n12A nof sitn mi av fi tel unu, bot mi no waahn rait dem wid pen an piepa. Mi suun kom luk fi unu so wi kyan taak fies tu fies, dat wi mek wi riili api. 13Yu speshal speshal sista an ar pikni dem sen oudi fi unu.\nContinue to 3 Jan 1 »


Simbegwiere - 对外汉语故事集\nWen Simbegwiere mada did ded, shi did sad-sad. Simbegwiere faada did du im bes fi tek kier a im daata. Likl bai likl, dem lorn fi fiil api agen, wid out Simbegwiere mada. Evri maanin dem siddong an taak bout di die infronta dem. Evri iivlin dem mek dina tugeda. Afta dem wash di pliet dem, Simbegwiere faada elp ar wid ar uomwok.\nWan die Simbegwiere faada kom uom lieta dan yuuzhal. “We yu de mi pikni?” im kaal. Simbegwiere ron go to ar faada. Shi stap wan plies wen shi si se ar faada did a uol aan pan wahn uman an. “Mi waahn yu fi miit sumadi speshal, mi pikni. Dis a Aniita,” im se a smail.\n“Eluo Simbegwiere, yu faada tel mi uol iip bout yu,” Aniita se. Bot shi neva smail ar tek di pikni an. Simbegwiere faada did api an fiil gud bout we apm. Im did a taak bout di chrii a dem a liv tugeda, an ou gud dem laif wuda bi. “Mi pikni, mi uop yu wi tek Aniita fi yu mada,” im se.\nSimbegwiere laif chienj. Shi neva av no muor taim fi siddong wid ar faada inna di maanin dem. Aniita did gi ar so moch ous wok fi du dat shi did tuu taiyad fi du ar skuul wok inna di iivlin. Shi go schriet a ar bed afta dina. Ar ongl komfat a did di priti-priti blangkit we ar mada did gi ar. Simbegwiere faada neva siim fi nuotis se im daata did sad.\nAfta a kopl monts, Simbegwiere faada did tel dem se im wuda gaan we fram uom fi a wail. “Mi jab mek mi afi chravl,” im se. “Bot mi nuo se yu wi luk afta unu wananeda.” Simbegwiere fies did jrap, bot ar faada neva nuotis. Aniita neva se notn. Shi neva api naida.\nTingz get wors fi Simbegwiere. Ef shi neva don ar ous wok, ar shi komplien, Aniita lik ar. An wen a dina taim, di uman nyam muos a di fuud, an lef likl bit fi Simbegwiere. Evri nait Simbegwiere baal til shi jrap asliip, a og op ar mada blangkit.\nWan maanin, Simbegwiere did wiek op liet. “Yu liezi gyal pikni!” Aniita baal out. Shi jrag Simbegwiere aaf a di bed. Di speshal blangkit kech pan wahn niel, an tier inna tuu.\nSimbegwiere did wel opset. Shi mek op ar main fi ron we fram uom. Shi did tek di piisiz dem fram ar mada blangkit, pak op som fuud, an lef di ous. Shi tek di ruod we ar faada di tek.\nWen iivlin kom, shi klaim go op inna wahn taal chrii nier wahn riva an mek a bed fi arself inna di lim dem. Az shi a jrap asliip, si did a sing: “Maama, maama, maama yu lef mi. Yu lef mi an neva kom bak. Papa no lov mi no muor. Mama, wen yu ago kom bak? Yu lef me.”\nDi neks maanin Simbegwiere did a sing di sang agen. Wen di uman dem did kom wash dem kluoz dem a di riva, dem did ier di sad sang a kom fram di taal chrii. Dem did tingk se a did onggl di briiz a bluo di liif dem, an did gwaan du dem wok. Bot wan a dem lisn gud-gud tu di sang.\nDi uman did luk op inna di chrii. Wen shi si di gyal pikni an di piisiz a di priti-priti blangkit, shi baal, “Simbegwiere, mi breda pikni!” Di ada uman dem stap wash an elp Simbegwiere fi klaim dong outta di chrii. Ar anti og op di likl gyal pikni an chrai fi komfat ar.\nSimbegwiere anti tek di pikni go a fi ar yaad. Shi did gi Simbegwiere waam fuud, an put ar fi sliip inna wan bed wid ar mada blangkit. Da nait de, Simbegwiere baal az shi a jrap asliip. Bot a did yai-waata kaaz shi fiil riliif. Shi nuo se dat ar anti wud a luk afta ar.\nWen Simbegwiere faada kom bak uom, im fain ar ruum emti. “A wa apm, Aniita?” im se wid a evi aat. Di uman tel im se Simbegwiere did ron we. “Mi did waahn ar fi rispek me,” shi se. “Bot miebi mi did tuu schrik pan ar.” Simbegwiere faada lef di ous an go inna di direkshan a di riva. Im kantinyuu go schriet a im sista vilij fi fain out ef shi did si Simbegwiere.\nSimbegwiere did a ramp wid ar kozn dem wen shi did si ar faada fram wie out. Shi did fried im mait a beks, so shi ron go inna di ous fi aid. Bot ar faada go tu ar se, “Simbegwiere, yu fain di porfek mada fi yuself. Wan uu lov yu an andastan yu. Mi proud a yu an mi lov yu.” Dem agrii se Simbegwiere wud a stie wid ar anti fi az lang az shi waahn.\nAr faada go luk fi ar evridie. Ivenshali, im did kom wid Aniita. Shi uol aan pan Simbegwiere an, “Mi sari-sari likl wan, mi did rang,” shi baal se. “Yu wi mek mi chrai agen?” Simbegwiere luk pan ar faada an im fies did luk kansorn. Den shi tek taim waak tuwaadz Aniita an og ar op.\nDi neks wiik, Aniita aks Simbegwiere an ar kozn dem an anti, fi kom a di yaad fi it fuud. Wat a fiis! Aniita mek aal a Simbegwiere fievarit fuud dem, an evribadi nyam so til dem beli ful. Den di pikni dem ramp miinwail di big piipl dem did a taak. Simbegwiere did fiil api an briev. Shi mek op ar main se suuhn-suuhn, shi wuda go bak uom fi liv wid ar faada an ar stepmada.\n作者: Rukia Nantale\n插图: Benjamin Mitchley


Koloshan 2 | Bible.is\n1Mi waahn unu nuo ou aad mi a wok fi unu, an fi di piipl dem we de iina Leyadusiiya an fi aal a uu neva miit mi yet an no nuo wa mi luk laik. 2Mi a wok aad, so dat unu aat no jrap wen unu kom kraas prablem, an dat unu kyan kom tugeda an lov unu wan aneda. Da wie de Gad wi bles unu an mek unu get fi nuo an riili andastan di chuu mesij — di mesij bout Gad siikrit, an Gad siikrit a Krais Jiizas. 3A im wan kyan mek unu andastan di chrezha dem we Gad did aid. Dem chrezha de wi mek unu waiz an kyan andastan, an riili nuo bout Gad. Kaaz a iina Krais Jiizas dem chrezha de de. 4Mi tel unu dis so nobadi kyaahn kom fuul unu op tu ou dem taak, an mek unu go schrie. Wa dem se maita soun laik dem mek sens bot a pie lai. 5Kaaz iivn duo mi mait no riili de wich paat unu de, mi spirit de de wid unu siem wie. An mi api fi si se aal a unu tugeda, a tan op chrang an a chos iina Krais Jiizas.\n6Sins unu tek Krais Jiizas fi unu Laad, unu fi liv laik sumadi we kluos tu im. 7So, jos laik ou chrii ruut de diip iina grong, a so fi unu ruut fi beri diip dong iina im. An jos laik ou bildin tan op pan sopm, a im unu fi bil unu laif pan. Dat miin se unu fi dipen pan im muo an muo an du wa im tel unu fi du. Unu fi uol aan chrang an gwaan chos iina im jos laik ou wi did tiich unu fi du. An no figet fi gi Faada Gad tangks aal di taim. 8Wach unuself! No mek nobadi chrap unu wid aagiment we onggl soun laik se dem mek sens, bot we no riili mek no sens at aal. Nuo! No mek dem tek unu ton no sliev. Dem aagiment de dis a taak bout ou piipl tingk bout sortn tingz, an bout wa faada tiich dem pikni, an we dem pikni de kom tiich fi dem pikni. Dem sitn de jos diil wid ou piipl luk pan di worl an a jos taak bout powaful spirit we iina di worl. Dem no av notn fi du wid di chuu mesij bout Krais Jiizas.\n9Uu Jiizas bi no difrant fram uu Gad bi. Eniting we mek Gad Gad, de iina Jiizas tu, an aal wen im did de iina man faam im did tan siem laik Gad. 10Unu fi wach out tu, kaaz Gad mek unu liv fi riil kaa unu kluos tu Krais Jiizas. Unu no niid notn els kaa evri spirit we av powa an a ruul, a Jiizas ruul uova dem. 11An kaa unu kluos tu Jiizas im sorkomsaiz unu. Unu no sorkomsaiz laik naamal, laik wen piipl kot we skin fi shuo se dem a Gad piipl. Nuo sa, im kot unu we fram sin. So sin naa no muo powa uova unu. 12An wen unu did get baptaiz, a laik se unu did ded an beri wid Krais Jiizas. An a laik se Gad mek unu liv agen tu wen Jiizas kom bak alaiv. Im du dat jos kaaz unu chos iina im powa. A im tek we Jiizas fram mongks ded piipl an mek im kom bak alaiv. 13Wan taim unu did ded. Unu spirit did ded, an unu neehn kot we fram sin yet. So sin did stil av powa uova unu dem taim de. Bot Gad mek Krais Jiizas gi unu laif. Im paadn wi fi aal a wi sin dem. 14Im tier op aal we di Laa se wi uo, an niel dem pan di kraas. Im niel it op an muuv it out a wi wie, wen im did ded pan di kraas. An sieka wa apm tu im, wi no afi pie fi notn agen. 15An so, im tek we di powa fram aal a di spirit dem we did a ruul an we did av powa, an shiem dem infronta evribadi. A biit im biit dem wen im ded pan di kraas.\n16So no mek nobadi joj non a unu an rait unu aaf sieka wa unu nyam ar jringk. An no pie dem no main wen dem kom a tel unu bout no speshal uoli die we kom evri ier wen piipl worship Gad, ar bout di Nyuu Muun Festival ar wan Sabat die. 17Aal a dem ruul de, dem no notn laik di sitn dem we ago kom. Dem a onggl laik wan sheda fi dem sitn de; dem a no di riil ting. Wa riil, a Krais Jiizas. 18No fala nobadi we waahn mek unu fiil bad kaaz dem se unu no worship Gad ou unu fi worship im. Dem gwaan an gwaan bout ou unu fi ombl unuself, an bout ou unu fi worship ienjel. No lisn dem. Dem dis a chat a galang bout wa dem kliem se dem si iina vijan. Bot dem a buos an dem no av notn fi buos bout sieka dem worliyan main. 19Jiizas Krais a di ed, an dem no diil wid di ed no muo. A di ed kanchuol di badi. An di uol badi dipen pan it. Di ed mek di jaint an di mosl dem kom tugeda, an a dem uol op di badi. A dat mek evri paat a di badi wok tugeda, an so di badi gruo ou Gad waahn it fi gruo.\n20Sins Krais Jiizas ded pan di kraas, di spirit dem we ruul iina da worl ya naa no muo kanchuol uova unu. So sins unu did ded wid im, wa mek unu a liv laik se unu bilang tu da worl ya — a fala fi dem ruul an a du wa dem se? 21“No uol op uol op dat!”, “No toch dis!” Ar “No ties dat!” 22Aal a dem ruul ya a taak bout fuud an jringk we onggl yuuz wan taim an we no wot notn afta dat. An unu no fi fala dem ruul ya, kaaz a jos piipl mek dem op an tiich dem. 23Iivn duo dem ruul ya maita soun laik se dem mek gud sens, dem push piipl fi worship di wie ou di piipl dem we mek di ruul dem kom tugeda an se piipl fi worship; dem presha piipl fi gwaan laik se dem ombl; an dem push dem fi anggl dem badi bad — bout a sorv dem a sorv Gad wen dem du dat. Dem ruul ya maita luk laik se dem mek sens, bot dem no wot a ting. Dem no elp nobadi fi tan op chrang gens di rang sitn dem we di badi waahn, an fi elp dem kip we fram aal a dem sitn de.\nContinue to Koloshan 3 »


Maak 7 | Bible.is\n1Den som Farisii an som a di Laa tiicha dem we kom fram Jeruusilem gyada op roun Jiizas. 2An dem si se som a Jiizas falara dem nyam dem fuud an dem neva wash dem an. 3Kaaz di Farisii dem, az a mata a fak, aal a di Juu dem, no nyam til dem wash dem an kaaz dem did fala aad aad di wie ou dem faada faada dem yuus tu liv. 4An wen dem komiin fram maakit dem no nyam notn til dem mek demself kliin azkaadn tu wa dem lorn fram dem faada faada dem. An dem kip nof ada uol taim sitn: dem wash kop, pat, kekl an dem siit we dem sidong pan wen dem a go nyam dem fuud.\n5Di Farisii dem an di Laa tiicha dem aks Jiizas se, “Mek yu falara dem no du wa wi faada faada dem tiich wi fi du — a nyam an no wash dem an?” 6Jiizas ansa dem se, “Aizaiya di prafit did a taak chuut wen im rait bout unu uol ipokrit. Im rait se, “ ‘Aal dem set a piipl ya du a tek dem mout big mi op, bot iina dem aat dem no waahn av notn fi du wid mi. 7An it no mek sens dem worship mi, wen dem a tiich man-mek ruul laik se dat a fi mi ruul, kaaz dem onggl a tiich di sitn dem wa man mek op laik se a Gad Laa.’ 8Unu enj aan tu unu uol taim sitn dem we kom fram unu faada faada dem, bot unu no pie no main tu wa Gad se unu fi du.”\n9An im se, “Unu tingk unu so sumaat dat unu ton unu bak pan we Gad se unu fi du an se it no mata, so dat unu kyan fala wa unu faada faada dem se unu fi du. 10Kaaz Muoziz se, ‘Rispek unu faada an unu mada,’ an, ‘Enibadi we kos out an disrispek dem faada an mada, kil dem.’ 11Bot unu se dat it aarait ef enibadi tel im faada ar mada se, ‘Di elp mi kuda gi unu mi don gi Gad aredi.’ 12Da wie de unu tap im fram du wa im shuda du fi'im faada an im mada. 13So unu yuuz di sitn dem we unu faada faada dem se, fi mek Gad wod komiin laik se it no miin notn. An unu du nof muo sitn laik dat.”\n14Den Jiizas kaal di kroud wan muo taim fi kom wich paat im did de an se tu dem se, “Aal a unu lisn mi, an andastan dis: 15Notn we de outsaida sumadi kyaahn mek dem get doti, a wa kom out a dem mout mek dem doti.” 17Afta Jiizas lef di kroud an go iina di ous, im falara dem aks im wa di tuori miin. 18So im se tu dem se, “Unu miin se unu riili no get wa mi a se? Unu no nuo se notn wa nobadi iit kyaahn mek Gad rait dem aaf se dem doti? 19Kaaz wa dem iit no go iina dem aat, it go iina dem tumok an den it go iina di tailit.” (Jiizas se dis fi shuo se aal fuud kliin.)\n20So im se, “A di sitn dem wa kom outa sumadi mek dem doti an no kliin iina Gad yai. 21Kaaz a insaida sumadi aat aal kaina wikidnis we piipl tingk op kom fram. Piipl du aal kaina seks sin, tiif, kil piipl, 22sliip wid ada piipl we dem no marid tu, waahnti-waahnti, wikid, tel lai, no bizniz wid no laa an brok evri wan a dem, red yai, tek dem mout tier dong ada piipl, shuo aaf, an ful op a aal kaina fuulinish. 23Aal a dem sitn de kom outa sumadi aat an mek dem doti an no kliin iina Gad yai.”\n24Afta dat Jiizas lef an go a Taiya ieriya. Im go iina wan ous, an im neva waahn nobadi fi nuo se im de de, bot im kudn aid. 25Wan uman iina di ieriya did av wan likl gyal pikni we diiman did kanchuol. Siem taim shi ier bout Jiizas, shi go tu im an jrap arself a im fut. 26Di uman did taak Griik, an shi did bilang tu di Sairofoniisiyan chraib. Shi beg Jiizas fi ron out di diiman outa ar daata. 27Bot Jiizas ansa ar se, “Mek di pikni dem iit dem beli ful fos. Kaaz it no rait fi tek di pikni dem fuud an gi daag.” 28So shi ansa im se, “Laad dat a chuu, bot iivn di daag dem anda di tiebl nyam di kromz dem we jrap fram di pikni dem.” 29Den Jiizas se tu ar se, “Yu si sieka wa yu se, yu kyan gwaan uom, di diiman gaan outa yu pikni.” 30Wen shi riich uom shi si ar pikni lai dong pan ar bed an di diiman gaan outa ar.\n31Afta dat Jiizas lef di Taiya ieriya an go chuu Saidan go a Liek Gyalalii iina di ieriya niem Dikyapolis. 32Som piipl kyari wan man we did def an we kuda bieli taak tu Jiizas. Dem beg im fi jos toch im.\n33Jiizas tek di man wan said, muuv im outa di kroud, put im fingga iina im iez, pit an den toch di man tong. 34Den im luk op iina di skai, gi out wan sai an se, “Ef - fata!” (Dat miin, “Uopm op!”). 35Siem taim di man iez uopm op an im tong luus op an im staat taak gud gud. 36Bot Jiizas aada di piipl dem no fi tel nobadi bout wa apm, bot dem kudn kip kwaiyat, dem pred it muo an muo. 37An aal uu ier did wel shak. Dem se, “Im du evriting gud! Im aal mek piipl we did def ier, an piipl we did dom taak.”\nContinue to Maak 8 »


Paarat - Wikipidia\nTuu spiishi a paarat endemik tu Jumieka, amazona collaria nuo az Yelobil Paarat ahn amazona agilis dehn kaal Blakbil Paarat. Dehn fain aal uoba di ailant bot espeshal ina di laimtuon oplan. Dehn lib ina nes dehn bil ina huol ina chrii chonk ahn dehn lib muosli pahn fruut. Bes taim fi si dem a horli a maanin wen dehn lef dehn nes fi go luk fuud ar iivlin taim wen dem a flai bak uom.\nDehn pluumij muosli brait griin wid red, bluu ahn yela feda ina di wing ahn tiel, wid wahn likl waitish pach a dehn chruot. Dehn kloch ab tuu ar chrii bluuish-griinish heg.\nProtekshan[change up | change up di source]\nBuot spiishi fain onggl a Jumieka ahn dehn rix extingshan ef di popyulieshan no protek. Di mien chretdem a laas a abitat chruu diifarisieshan, ahn puochin. Jumiekan laik fi kech dem sel dem az pet bot dehn protek bai laa aanda di Wail Laif Protekshan Ak. hEniwan fain gilti a dis ofens fies $100,000 fain ar 12 mont a prizn.\nAzweli iliigal fi hexpuot demya paarat widoutn CITES pormit, faar intanashinal chried regyuliet aanda di hIndienja Spiishi (Protekshan, Kansavieshan ahn Regyulieshan a Chried) Ak, 2000. hEnwan fain gilti a chried widoutn pormit kyahn fies maximom fain a tuu milian dala ar impriznment no fi hexiid tuu ier ar buot fain ahn himpriznment.\nWikimedia Commons ab midia rilietid tu: Paarat.\nDi las' time da page yah change a 14:18 pon 14 May 2021.


2 Tesaluoniyan 2 | Bible.is\n2 Tesaluoniyan 2\n1Nou breda an sista, bout di die wen wi Laad Jiizas Krais a kom bak, an ou di uol a wi ago get gyada op fi go miit im — wi a aks unu du, 2no bada mek nobadi twis op unu ed an fraitn unu so dat unu kyaahn iivn tingk chriet. Nobadi! No mek no mesij we nobadi kliem se dem get fram di spirit an no faam a leta we kliem se it kom fram wi we a tel unu bout se: di die wen di Laad fi kom bak de ya aredi, twis op unu ed. No biliiv non a dat! 3No mek nobadi fuul unu op non at aal. Kaaz da die de naa kom til wan taim kom wen uol iip a piipl ago go gens Gad an no waahn av notn fi du wid im. An da die de naa kom til di Man we brok Gad Laa shuo op — di man we Gad boun fi tier dong an mash op iina el. 4Im ago fait gens eniting an enibadi we piipl kaal gad, an eniting we dem worship. An im ago put imself aiya dan dem. Im ago aal tek siit iina Gad ous an kliem se im a Gad. 5Unu no memba se mi did a tel unu dem sitn ya wen mi did de mongks unu? 6Nou, unu don nuo aredi di wan we a uol im bak, an im ago gwaan uol im bak so im kyan kom wen a fi im taim fi kom. 7Kaaz wan wikid sitn de bout we a wok anda di kwaiyat fi kaaz piipl fi go gens Gad Laa. Bot sumadi a uol it bak. An di wan we a uol it bak ago gwaan uol it til im get muuv outa di wie. 8An den, di wan we brok Gad Laa ago shuo op an mek evribadi nuo uu im bi. Bot wen di Laad Jiizas kom im ago bluo pan im kil im, an Jiizas brait brait lait ago waip im out fi gud. 9A Sietan ago mek di wan we brok Gad Laa kom. An im ago gi im powa fi wok aal kaina mirikl an shuo aal kaina sain. 10Im ago du aal kaina wikidnis fi chrik op di piipl dem we boun fi ded, kaaz dem did ton dem bak, an neehn lov di chuut we wuda siev dem. 11So sieka dat, Gad a sen wan powaful sitn we wi twis op ou dem tingk, so dem kyan biliiv di lai dem. 12So aal a uu neehn biliiv di chuut, bot did wel glad fi tan iina sin, Gad ago ponish dem.\n13Bot breda an sista, wi afi gi Gad tangks fi unu aal di wail. Di Laad lov unu an so im pik unu an kaal unu fi get siev fram iivn bifuo im mek di worl. Di Spirit kliin unu op fi Gad, an unu biliiv iina di chuut tu, so unu get siev. 14Gad did kaal unu fi get siev fram di taim wen wi did kom tel unu di Gud Nyuuz. Im kaal unu so unu kyan kom get som a di ana we wi Laad Jiizas Krais av. 15So breda an sista, tan op chrang an eng aan tait pan di sitn dem we wi tiich unu — weda a se wi did se dem ar a rait wi rait did dem.\n16Nou, wi prie tu wi Laad Jiizas Krais imself an wi Faada Gad — Gad lov wi an no tap gi wi gud wod fi mek wi aat chrang, an im mek wi kyan luk faawod tu som gud sitn tu we im pramis fi gi wi duo wi no dizorv dem at aal at aal. 17Wi prie se wi Laad Jiizas an wi Faada Gad wi gwaan gi unu gud wod an mek unu aat chrang, so unu wi aalwiez se an du wa gud.\nContinue to 2 Tesaluoniyan 3 »


Wahn Biini Siid: Di Stuori Bout Wangaari Matai - Rakontoj por Esperantujo\nWahn Biini Siid: Di Stuori Bout Wangaari Matai La eta semo: la rakonto de Wangari Maathai\nInna wahn vilij slaant wie pan Mount Kenya inna Iist Afrika, wa likl gyal pikni did wok inna di fiil wid ar mada. Shi did niem Wangaari.\nWangaari lov fi de outaduo. Inna ar fambili fuud gyaadn shi dig op di dort wid di kotlas. Shi plaant biini siid inna di waam dort.\nAr fievarit taim a die a inna di iivlin afta di son gaan dong. Wen it get tuu daak fi si di flowaz dem, Wangaari nuo se a taim fi go a ar yaad. Shi wuda tek di likl trak dem chuu di fiil dem, an a kraas som riva pan ar wie.\nWangaari a did wan smaat pikni an kudn wiet fi go a skuul. Bot ar mada an faada did waahn ar fi stie uom an elp dem a di yaad. Wen shi ton sevn iez-uol, ar big breda kanvins ar pierens dem fi mek shi go skuul.\nShi did laik lorn! Wangaari lorn muor an mour wid evri buk shi riid. Shi du so gud inna skuul so dat dem aks ar fi kom a skuul kom stodi inna Merika. Wangaari di wel api! Shi did waahn nuo muor bout di wol.\nA di yuunivorsti inna Merika Wangaari lorn uoliip a nyuu tingz. Shi stodi bout plaant an ou dem gruo. An shi did memba ou shi did gruo op a plie giem wid ar breda dem and di kuul shied inna di Kenyan faris dem.\nDi muor shi lorn, di muor shi riyalaiz se shi lov di Kenya piipl dem. Shi di waahn dem fi bi api an frii. Di muor shi lorn, di muor shi memba ar yaad inna Afrika.\nWen shi don ar stodiz, shi go bak a Kenya. Bot ar konchri did chienj op. Som eleva faam schrech out kraas di lan. Di uman dem no av no ud fi mek faiya fi kuk pan. Di piipl dem did puor an di pikni dem did onggri.\nWangaari did nuo we fi du. Shi did tiich di uman dem ou fi plaant chrii fram siid. Di uman dem sel di chrii dem an yuuz di moni fi luk afta dem fambili dem. Di uman dem did api. Wangaari did elp dem fi fiil powaful an schrang.\nAz di taim go bai, di nyuu chrii dem ton inna wahn faris, an di riva dem staat ron agen. Nyuuz bout we Wangaari se spred kraas Afrika. Tide, miliyan a chrii gruo fram Wangaari siid dem.\nWangaari did wok aad. Piipl aal uova di wol tek nuotis a ar, an gi ar wahn fiemos praiz. Dem kaal it di Nuobl Piis Praiz, an shi a did di fos uman fram Afrika fi eva get it.\nWangaari ded inna 2011, bot wi kyan tingk bout ar evritaim wi si wahn priti chrii.\nNuozibele an di chrii schraan a ier Chikin an Milipiid Dangki Pikni Sakiima Sang Anansi an Wizdom Di Die Mi Lef Mi Yaad Fi Go Toun En an Iigl


Koloshan 1 | Bible.is\n1Da leta ya a fram mi, Paal. Mi a wan a Jiizas Krais Apasl dem kaaz a dat Gad did waahn. An di leta a fram breda Timoti tu. 2Wi a rait da leta ya tu aal a Gad piipl dem we de a Kolasi — di breda an sista dem we eva a chos iina Gad an we kluos tu Krais Jiizas: Wi prie se wi Faada Gad wi aalwiez shuo unu lov iivn duo wi no dizorv it, an gi unu piis iina unu aat.\n3Gad, wi Laad Jiizas Krais faada, wi eva gi im tangks wen wi prie fi unu. 4Wi tangk im kaaz wi ier se unu chos iina Krais Jiizas, an wi ier ou unu lov aal a Gad piipl dem. 5Unu du dem sitn de kaaz unu a luk fi get wa Gad put op iina evn fi wi, an unu nuo fi shuor se unu ago get dem. Wa Gad put op a di sed sitn dem we unu did ier bout wen unu did ier di Gud Nyuuz, an da mesij de chuu. 6Piipl did bring di Gud Nyuuz kom gi unu. An dem kyari it aal uova di worl. It a bier fruut an a gruo jos laik ou it du mongks unu fram di fos die unu ier it an andastan umoch Gad riili lov wi fi chuu, an ou im chriit wi gud iivn duo wi no dizorv it. 7Dis a di sed sitn unu lorn fram wi breda Epafras. Wi lov im. Im sorv Krais Jiizas, jos laik wi, an im wok gud tu. Im wok fi Jiizas no mata wa, an wen im du dat im elp wi. 8Im tel wi se unu lov aal a Gad piipl dem, an unu lov dem wid di lov we Gad Spirit gi unu.\n9Sieka dis, fram di die wi ier dat, wi no tap prie fi unu an a aks Gad fi mek unu nuo fi shuor wa im waahn unu fi du. Wi prie se im Spirit wi mek unu waiz an kyan andastan. Da wie de unu wi riili nuo wa im waahn. 10An a so kom unu wi kyan liv laik Gad piipl an eva du di sitn dem we wi mek im api: Unu wi du aal kaina gud sitn, an get fi riili nuo Gad muo an muo tu. 11An wi prie se Gad wi tek fi im powa an mek unu wel chrang, so unu kyan uol aan no mata wa, an no grombl grombl, bot a sing sang iina unu aat 12an a gi di Faada tangks tu. A Faada Gad mek unu gud inof fi kom get wa im pudong fi im piipl dem iina im kindom. Faada Gad a lait an fi im kindom ful op a im lait. 13Daaknis did ruul uova wi, an Gad kom siev wi fram di daaknis an bring wi wich paat im Bwai Pikni ago ruul uova wi — im Bwai Pikni we im lov, 14an we paadn wi sin dem an mek wi go frii.\n15Jiizas a siem laik im Faada. Unu kyaahn si Gad bot yu kyan luk pan Jiizas an si ou Gad tan. Bifuo Gad mek notn, Jiizas did de de. Im aiya dan evriting els we Gad mek. 16Kaaz Gad yuuz Jiizas fi mek evriting we de a evn an we de pan di ort: evriting — aal we piipl kyan si an we dem kyaahn si. Evriting — a im mek di powaful spirit dem we a liid, ar a ruul. Evri singgl ting a im mek dem an a im dem mek fa. 17Im de bout fram bifuo notn at aal did mek. An evriting tan wich paat Gad put dem sieka im. 18Im a di ed fi di choch, we a fi im badi, so a im kanchuol it. Im a di wan we staat op evriting — a im gi nyuu laif. An im a di fos wan fi ded an kom bak alaiv. Da wie de, im a fos iina evriting an im ruul uova evriting. 19Eniting we mek Gad Gad, de iina Jiizas tu. Gad did api wid dat; a im mek it apm so. 20An Gad yuuz Jiizas fi mek piis wid evriting an fi bring dem bak tu im, weda dem de pan ort ar iina evn. A dat im du wen im mek im Bwai Pikni bliid an ded pan di kraas.\n21Wan taim unu did faar fram Gad. A bier wikidnis unu yuus tu tingk bout an du, an dat did mek unu an Gad ton enimi. 22Bot nou Gad mek unu im fren sieka wa apm tu im Bwai Pikni. Im mek im Bwai Pikni ded so unu kuda get gud an kliin, widout no maak ar no sin, an unu no afi fiil gilti, an im naa go bliem unu fi notn wen unu kom infronta im. 23A so it go, ef unu riili uol aan chrang an gwaan chos iina im, an ef unu no tap luk faawod tu di gud sitn dem unu ier bout wen unu ier di Gud Nyuuz. Piipl pred da Gud Nyuuz de aal uova di worl. An mi, Paal, mi ton Gad sorvant, so mi kyan pred di Gud Nyuuz tu.\n24Rait ya nou, mi api se mi a sofa fi unu. Mi a sofa laik ou Krais Jiizas did sofa, so mi kyan go chuu aal a we mi fi go chuu. Di sofarieshan mi a go chuu a fi mek gud sitn apm tu di choch, Krais badi. 25Mi de bout fi sorv di choch, kaaz Gad pik mi fi du it. Im pik mi fi elp unu an fi mek unu kyan nuo evri piis a im mesij. 26Di mesij a di siikrit we Gad did aid fram wen! Di siem siikrit we nobadi at aal neehn nuo bout. Bot nou, Gad mek fi im piipl dem, we gud an kliin, nuo bout it. 27Gad did waahn dem nuo umoch im riili riili bles unu — unu piipl we kom fram aal bout. Da mesij ya, se Krais Jiizas liv iina unu aat, an dat unu kyan luk fi kom si an nuo ou Gad big an powaful.\n28Wi pred di mesij bout im. Wi waan piipl an tiich piipl bout wa dem no fi du an wa dem fi du. Wen wi waan an tiich, wi yuuz aal a di sens dem we Gad gi wi. An wi du aal a dis ya, so evribadi kyan kom kluos tu Krais Jiizas, an kyan kom ton ou Gad waahn dem fi ton, an no shaat notn wen wi tek dem go infronta Gad. 29A dis mi a wok fa. Mi a wok aad aad. Mi onggl kyan du dis kaaz Krais Jiizas gi mi powa fi du it.\nContinue to Koloshan 2 »


Manaaki - Howling Pixel\nManaaki a faam a gobament we wah gruup, yuujali wah fambili kaal rayalti, embadi di konchri nashinal aidentiti ah wan a imemba, kaal di manaak, exasaiz di ruol a savrinti. Di akchual powa a di manaak kiah vieri frah piorli simbalikal (kroun ripoblik) tu paashal ah rischrik (kanstityuushanal manaaki) tu kompliit despatik (absaluut manaaki). Chradishanali ah ina muos kies, di manaak puos inerit ah laas tel det ar abdikieshan, bot deh ab azwel ilektiv manaaki we di manaak ilek.\nCharlemagne wehna di king a di Frank piipl fram 768 tu di taim wen im ded. Im manij fi expan di Frangkish kindom dem tu wan Frangkish empaiya. We inkluud muos a Westan an Senchral Yuurop. Juurin im rien, im kangka Itali an get Kroun az Imperator Augustus bai Puop Leo III pan di 25t a Disemba 800 az di raival a di Byzantiin Empaiya ina Kanstantinuopl. Wi asuosiet im ruul wid di Carolingian Renasaans, wan rivaival a aat, rilijan, an kolcha chuu di miidiom a di Kyaklik Choch. Chuu im farin kangkwes an intornal rifaam dem, Charlemagne elp fi difain Westan Yuurop an di Migl Iej. Im get di taikl Charles I ina di riinal lis a Frans, Jormani, an di Uoli Ruoman Empaiya. Im a di son a King Pippin di Short an Bertrada a Laon, im get di puos afta im faada ded an ruul di plies wid im breda Carloman I. Im neva grii gud wid Charlemagne, bot waar neva brok chuu Carloman ded sodn ina 711. Charlemagne kyari aan di palisi dem we im faada wehn staat, tuwaadz di piepasi az di protekta. Im tek we powa fram di Lombard famili ina Itali, an wiej waar pan di Saracens, uu yuuz tu chobl chobl im empaiya fram Spien. A wehn ina wan a dem waar ya we Charlemagne expiiriens di wos biit op ina im laif, a di Bakl a Roncesvalles (778) we wi memba ina di Sand a Roland. Im kyampien gens di piipl tu di iis, espeshali di Saxon dem, an afta wan lang waar put dem aanda fi im govament. Im fuos dem fi kanvort tu Kristiyaniti, an intigriet de mina im empaiya fi piev wie fi die Ottonian dainasti we kum op lieta. Tide, im binuon az di faada a di French an Jorman manaaki dem, an tu az di faada a Yuurop: Di empaiya we im ron yuunifai muos a Westan Yuurop fi di fos taim sins di Ruoman empaiya, an di Carolingian renasaans enkorij di faamieshan a wan kaman Yuuropian aidentiti.\nKanstityuushan a Jumieka\nDi Kanstityuushan a Jumieka a di kanstityuushan ah aiyis laa a Jumieka.\nKianada a wah konchri ina di naadan paat a Naat Amoerka. Fii ten prabins ah chri terichri chrech frah di Atlantik tu di Pasifik ah tu di naat tu di hAatik Uoshan, fi kiba 9.98 skwier kilamita. A daa meki di wol sekan laajis konchri bai tuotal ieria ah di fuot laajis konchri bai lan ieria.\nMarako (i/məˈrɒkoʊ/; Arabik: المغرب al-Maghrib; Boerba:ⵍⵎⴰⵖⵔⵉⴱ Lmaɣrib; French: Maroc), ofishali di Kindom a Marako, a konchri ina di Magreb riijan a Naat Afrika. Jaagrafikali, Marako kiaraktaraiz bai rogid mountnos intiiria ah laaj puoshan a dezat. A wan a onggl chrii konchri (wid Spien ah Frans) fi ab buot Atlantik ah Meditarienian kuoslain. Di Arabik niem al-Mamlakah al-Maghribiyah (Arabik:المملكة المغربية, miin "Di Westan Kindom") ah Al-Maghrib (Arabik:المغرب, miin "Di Wes") kamanli yuuz az altanet niem.\nSimón Bolívar, “Di Libarieta” (Karakas, Julai 24, 1783 – Disemba 17, 1830 ina Santa Marta) wehna wan a di muos impuotant liida a di schrogl fi indipendens fram Spien ina Panish Amerika. Wen im win uova di Spanish Manaaki, Bolivar elp fain Gran Kolombia, di nieshan we kom bout fram nof frii Spanish koloni. Im wehna di prezident fi Gran Kolombia fram 1821 tu 1830. Bolivar an di wok we im du a wan a di mien riizn dem wa mek konchri laik Venizuela, Kolombia, Ekuaduor, Panamaa, Peruu, an Bolivia indipendent tide. Im a wan nashinal iiro ina dem konchri ya.\nSin Maatn (Doch, Sint Maarten) a wah ailan konchri ina di Kiaribiyan. Di konchri a paat a di Kindom a di Nedalanz. Imekop di sodan 40% a di Kiaribiyan ailan Sin Maatn, wail di French uobasiiz kalektiviti Sah Mahtah (French, Saint-Martin) mekop di nadan 60%. Fii kiapital a Filipsboerg (Philipsburg). Iab papilieshan a 33,609 ina wah ieria a 34 km2 (13 sk ml).\nDi Toerx ah Kiekos Ailanz a British Uobasiiz Terichri, we kantien di laaja Kiekos Ailanz ah sumaala Toerx Ailanz, tuu gruup a chrapikal ailan ina di Lukayan Aachipelago. Deh sitiet naat a di laaja Grieta Antiliiz ailan gruup ah sout a di Ba'aamaz. Deh nuo praimerili fi tuorizim ah az aafshuo finanshal senta. 49,000 smadi faam di rezident papilieshan. 23,769 a dem lib a Pravidensyaalis (Providenciales) pah Kiekos Ailan.


an aal a di piipl dem worship di jragan tu, kaaz im did gi di wail animal powa, an dem worship di wail animal a se, “Nobadi no powaful laik di wail animal? An nobadi kyan mek waar gens im?” Sumadi gi di wail animal vais fi taak som wikid an torbl sitn gens Gad an fi shuo aaf im powa fi faati-tuu mont. Di wail animal uopm im mout an staat kos out Gad an taak som torbl sitn bout Gad an Gad niem an evn an aal uu liv iina evn. An di wail animal get powa fi mek waar gens Gad piipl dem an fi win dem. An im get powa uova evri chraib, piipl, dem langwij an dem konchri. Evribadi we liv pan di ort a-go worship di wail animal. Di onggl piipl we naa go worship im a di wan dem we riili a liv. Fi dem niem rait dong bifuo di worl mek iina di buk we di Biebi Shiip av — di Biebi Shiip we did get kil. Enibadi we av iez, lisn gud. Ef nobadi fi get lak op iina prizn, a dat a-go apm tu dem. Ef nobadi fi get kil wid di suod, dem a-go get kil wid di suod. Dat miin se Gad piipl dem mos tan op chrang an no mek notn tap dem fram chos iina Gad no mata wa apm. Den mi luk an si wan neda wail animal a kom op outa di ort. Im did av tuu aan laik we di Biebi Shiip av, bot im taak laik di jragan. Im yuuz di siem kain-a powa we di fos wail animal did av gens aal a di piipl dem pan di ort an fuos dem fi worship di fos wail animal we did av wan chap we luk laik it did kil im, bot we ed did get beta. An aal we im du, im du it infronta di fos wail animal. An di sekan wail animal du som powaful sitn, im aal mek faiya kom dong fram evn infronta piipl. Gad did lou di fos wail animal fi du som powaful sitn fi di sekan wail animal. Siek-a dem sitn de di piipl pan ort did get fuul op. Di sekan wail animal aada di piipl dem pan ort fi mek wan sitn we luk laik di wail animal we did get chap wid di suod bot we did stil liv. Gad lou di sekan wail animal fi get powa fi gi laif tu di sitn we luk laik di fos wail animal so dat it kuda taak, an kil enibadi we no waahn worship it. Im aal fuos evribadi, likl an big, rich an puo, uu frii an uu a sliev, fi tek wan maak pan dem rait an ar pan dem farid. Unu afi waiz ef unu waahn andastan dis ya. Enibadi we waiz kyan ad op di wail animal nomba, kaaz a man nomba. Im nomba a 666.\nNou ier we mi a se, enibadi we brok op wid dem waif an go marid sumadi els, an a no se dem waif did sliip wid nobadi els, a gi dem a gi ar bon an a brok dem brok di Laa!”\nBot ier wa mi a se: eni man we brok op wid im waif, an a no laik se shi did a kip man wid im ar a gwaan wid no ada seks sin, ef da uman de go marid wan neks man, a di fos ozban wuda mek shi a liv iina sin kaa nou shi wudaana sliip wid wan neks man. An di man we marid da uman de afta ar ozban lef ar, im a liv iina sin tu, kaa im a sliip wid wan neks man waif.


2 Korintiyan 4 | Bible.is\n2 Korintiyan 4\n1Gad, chuu im gud an kain, gi wi da wok ya fi du, an so wi naa gi op. 2Wi no av notn fi du wi di bad sitn dem we piipl aid an du an we bring dong shiem pan dem. Wi no chrai fi chrik nobadi an wi no ad ar chienj op notn we de iina Gad wod. Gad a wi witnis se wi onggl tiich di chuut an so piipl nuo se dem kyan chos wi. 3An iivn ef som piipl kyaahn andastan di Gud Nyuuz we wi priich, a onggl di piipl we no biliiv an we ago ded, kyaahn andastan it. 4Dem no biliiv kaaz di devl, we ruul da worl ya, blain dem so dat dem kyaahn si di lait. Im blain dem so dat dem kyaahn andastan di Gud Nyuuz bout Krais Jiizas. Im mek it so dat dem kyaahn andastan se Jiizas a jos laik Gad. 5A dat mek, wi no priich bout wiself bot wi priich an tel unu se Jiizas Krais a Laad. Wi, wi a onggl unu sorvant, kaaz a dat im sen wi fi du. 6Di Gad we se, “Mek di lait shain iina di daak,” a im siem wan mek im lait shain iina wi aat so dat wi kyan andastan umoch im lov wi an ou powaful im bi. An wi onggl get fi andastan dem sitn de wen wi biliiv iina Krais Jiizas.\n7Iivn duo wi a laik som pat we mek outa klie an we iizi fi mash op, Gad mek wi andastan di Gud Nyuuz bout Jiizas an gi wi di powa fi tiich piipl, dat a laik wan chrezha. Im du it da wie de so dat evribadi wuda nuo se a no wi av di powa, bot a im riili av aal a di powa. 8Evri wich wie wi ton chobl lik wi bot no mata wa wi fies, it naa go kyan tap wi. Iivn wen wi no nuo wa fi du, wi naa gi op. 9Nof taim piipl mek wi sofa bot Gad neva lef wi, im eva de wid wi. Nof taim wi get lik dong, bot wi no ded. 10Evriwe mi go dem mek mi sofa an dem chrai fi kil mi siem laik ou dem di kil Jiizas. Bot mi wi gwaan sofa an priich di Gud Nyuuz so dat piipl wi luk pan mi an nuo se Jiizas alaiv an dat a im a kip wi alaiv. 11So iivn duo wi alaiv nou, wi nuo se enitaim, enidie wi kyan ded kaaz wi a priich bout Jiizas. Bot wi wi gwaan priich an sofa til dem kil wi so dat piipl wi luk pan wi badi an nuo se Jiizas alaiv an dat a im a kip wi alaiv. 12Wi nuo se wan die dem ago kil wi kaaz wi priich bout Jiizas, bot wi wi gwaan tiich kaaz unu wi get a chaans fi nuo Jiizas an liv fi eva.\n13Iina Gad wod sumadi rait se, “Mi chos iina Gad so mi priich im mesij.” An siem laik ou im chos iina Gad, wi chos iina Gad tu, so wi wi gwaan priich tu. 14Kaaz wi nuo se siem laik ou Gad mek wi Laad Jiizas kom bak alaiv, im wi mek wi kom bak alaiv tu kaaz wi biliiv iina Jiizas. An Gad wi tek wi op wid unu an bring wi wich paat im de. 15Aal di sofa wi a sofa, a fi unu. Wi a du it fi elp unu so dat muor an muor piipl wi biliiv iina Jiizas an get siev. An dat wi kaaz nof muor piipl fi staat prie an gi Gad tangks an big im op fi aal we im du.\n16So iivn duo wi a get uol an wi badi bata-bata fram aal we wi a go chuu, wi no gi op. Evri die Gad mek wi spirit chrangga an chrangga an gi wi di chrent fi gwaan du im wok. 17Di likl chobl an di sofarieshan we wi a go chuu nou, naa go laas fi eva an dem a no notn wen yu tingk bout di nais nais sitn dem we Gad ago gi wi, wen wi riich a evn. 18So wi naa wach di sitn dem we wi kyan si, kaaz dem sitn de naa go laas fi eva. Insteda dat wi wach di sitn dem we wi kyaahn si kaaz dem de sitn de laas fi eva.\nContinue to 2 Korintiyan 5 »


Jan 2 | Bible.is\n1Tuu die afta dat apm, yu did av wan wedn a wan toun niem Kiena. Kiena did de iina Gyalalii. Jiizas mada did de a di wedn, 2an Jiizas an im falara dem did de de, kaa dem did get invait tu. 3Di piipl dem a di wedn jringk aaf di wain, an wen it don, Jiizas mada se tu im se, “Dem na'av no muor wain lef.”\n4Jiizas se tu ar se, “Mama, wa mek yu de tel mi dat? Fi mi taim no kom yet.”\n5So im mada tel di sorvant dem we did de de se, “Eniting im tel unu fi du, dwi'it.”\n6Nou siks waata jaar we mek outa stuon did de de. Di Juu piipl dem kip waata iina dem fi wash an mek demself kliin, kaaz a dat fi dem Laa did se dem fi du. Wan a di jaar dem kuda uol bout twenti tu toti gyalan a waata.\n7Jiizas se tu di sorvant dem se, “Ful op di jaar dem wid waata.” So dem ful dem op tu di brim.\n8Den im se tu dem se, “Nou, chuo out som a wa iina dem an kyari it go gi di fuud manija.” An dem du wa im tel dem fi du.\n9Wen taim di manija ties di waata we Jiizas ton iina wain, im kaal fi di man we did a get marid. Nou, di manija neehn nuo we di wain did kom fram. (Bot di sorvant dem we chuo it out kom gi im did nuo duo.) 10Di manija kaal di man an se tu im se, “Wen ada piipl a get marid, dem shier out di bes wain fos. An afta di piipl dem jringk an jongk aaf, a dat de taim de dem shier out di chiip wain. Bot yu nou, yu shier out di bes wain laas!”\n11Nou, Jiizas wok uol iip a mirikl an da wan ya a did di fos wan outa aal a dem. Im did du it iina Kiena we de a Gyalalii. Da wie de, im shuo ou im big an powaful. An im falara dem biliiv iina im.\n12Afta di wedn, im, im mada, im breda dem an im falara dem go a Kyaporniyom, an dem tan de fi kopl die.\n13Nou, a did nieli taim fi di Paasuova alidie, so Jiizas go op a Jeruusilem. 14Wen im riich de, im si piipl a sel kou an shiip an dov iina di yaad wich paat Gad ous de. An im si di piipl dem we chienj out moni tu a sidong a dem tiebl. 15So im get som ruop an tek dem mek wan wip. Den im yuuz di wip an ron out di uol a di sela dem outa di yaad: dem an dem kou an dem shiip an dem dov. Im lik uova di piipl dem we a chienj out moni kain dem, an im ton uova aal a dem tiebl dem. 16Im se tu dem we did a sel di dov dem se, “Tek we dem sitn ya outa ya! No tek mi Faada ous ton maakit!” 17Sed taim dis ya apm, im falara dem memba ou Gad wod se, “Di wie mi lov yu ous, it de go kaaz mi fi ded.”\n18So di Juu liida dem aks im se, “Wa kaina mirikl yu kyan wok fi wi? Wa kaina sain yu kyan gi fi shuo wi se yu av di rait fi du aal a dem sitn ya?”\n19So Jiizas se tu dem se, “Tier dong an mash op da ous ya, an mi wi bil it op bak iina chrii die.”\n20Dem ansa im bak an se, “A faati siks ier it tek fi mek da ous ya, an yu gweehn bil it op bak iina onggl chrii die?”\n21Bot a no Gad ous Jiizas did a taak bout. A im badi im did a taak bout. 22Nou a afta Jiizas ded an kom bak alaiv im falara dem memba se im did se dem sitn de. An dem biliiv wa rait dong iina Gad wod an wa Jiizas did se.\n23Nou, wen Jiizas did stil de a Jeruusilem pan di Paasuova alidie, nof piipl put dem chos iina im, kaa dem si di mirikl dem we im wok. 24Bot Jiizas neva chos dem non at aal, kaaz im did don nuo ou piipl tan. 25Nobadi neehn afi tel im bout ou piipl tan, kaa im did nuo aredi we iina piipl aat.\nContinue to Jan 3 »


Iibruu 10 | Bible.is\n1Di laa we di Juu piipl dem get a no di riil ting, it a no notn laik di gud gud sitn we a kom. Da laa de a jos laik di sheda fi di riil sitn dem. Kaaz ier afta ier, uova an uova di priis tek di siem sakrifais gi Gad fi mek di piipl dem we kom kom worship get kliin, an stil di sakrifais kyaahn mek di piipl dem kliin iina evri wie. 2Ef dat kuda apm, dem wudn tap gi dem sakrifais de, no so? Kaaz di piipl dem we kom fi worship, dem no wuda kliin wans an faraal? An ef a so, dem wudn fiil gilti bout no sin, no chuu? 3Bot dem sakrifais de we dem tek gi Gad, dem dis a memba piipl bout dem sin ier afta ier. 4Kaaz bulkou blod an guot blod kyaahn tek we nobadi sin.\n5So wen Krais Jiizas kom iina di worl im se, “A neehn sakrifais an aafrin yu did waahn, a dat mek yu get wan badi redi fi mi; 6wen dem bon uola animal fi sakrifais, an gi yu aafrin fi tek we sin, dem sitn de no mek yu api. 7Den mi se, ‘Gad si mi ya, mi kom fi du wa yu waahn mi fi du, jos laik ou it rait dong bout mi iina di ruol op buk.’ ” 8Fos Jiizas se, “A neehn sakrifais an aafrin yu did waahn, yu neehn waahn dem fi tek no uola animal an bon mek sakrifais gi yu an yu neehn waahn no sin aafrin niida. Dem sitn de neehn mek yu api” — duo bies pan di laa a dem sitn de piipl did fi gi. 9Den im se, “Si mi ya. Mi kom fi du wa yu waahn mi fi du.” So di fos plan we se piipl did afi gi op sakrifais fi tek we dem sin, Gad mek it naa no muo powa so di sekan plan kuda set op; da plan de gi di sakrifais we Krais Jiizas mek aal a di powa. 10An sieka dat, di uol a wi ton kliin iina Gad yai. Im sakrifais im uona badi jos wan dege-dege taim an dat kova evriting.\n11An aal a di priis dem tan de die afta die, a sorv an a gi op di siem sakrifais uova an uova — an dem de sakrifais kyaahn tek we sin. 12Bot wen da priis ya gi onggl wan sakrifais, an da sakrifais ya kova evriting, im go sidong said a Gad, pan im rait an said. 13An fram da taim de, im de de a wiet til di piipl dem we iet im ton wan stuul fi im put im fut pan, 14kaaz im tek jos wan aafrin an mek di uol a wi we a ton kliin iina Gad yai ton jos laik ou wi fi ton fi eva an eva.\n15An di Uoli Spirit shuo wi se dem sitn ya chuu fi riil, kaaz fos im se, 16“Di Laad se, ‘Likl muo fram nou, dis a di diil we mi ago mek wid dem: Mi ago put mi laa iina dem ed an rait it dong pan dem aat, so dem wi andastan it an lisn we mi se.’” 17Den im se, “Mi naa go memba non at aal di piipl dem sin an ou dem did brok mi laa.” 18So nou, wen Gad paadn sin, no muo sin aafrin no afi gi op.\n19So mi breda an sista, laik ou wi frii fi go iina di Uoliyis Plies sieka Jiizas blod, 20kaaz im go sakrifais im badi we komiin laka di kortn we put op iina Gad ous fi kova di plies we Gad de; an di sakrifais im go sakrifais im badi, dat uopm op wan nyuu wie fi wi, wan wie we wi mek wi go wich paat laif de. 21Plos wi av wan priis we a wan a di bigis wan eva, an a im ruul uova Gad ous. 22So sieka aal a dem sitn de, kom mek wi jraa kluos tu Gad an no fried. Bot mek wi go tu im an riili chos im wid aal a wi aat. Kaaz Jiizas blod don kliin wi aat so wi kanchens frii, an wi badi don wash iina kliin waata tu. 23Mek wi uol aan chrang an gwaan biliiv se wi ago get di sitn dem we Gad se im ago gi wi — a dat wi tel di worl se wi biliiv. So mek wi uol aan pan dat an no staat tingk sitn els. A Gad pramis wi, an wateva im pramis fi du, im ago du fi chuu. 24An mek wi tingk bout ou wi kyan gwaan push wi wan aneda fi shuo lov an fi du di gud sitn dem. 25Mek wi gwaan miit tugeda an kip choch — No tap, laik we som piipl a du. Insteda dat mek wi kom tugeda an taak so wi wan aneda aat kyan get chrangga; wos laka ou di Laad suun kom bak, mek wi du dem sitn de muo an muo nou.\n26Kaaz ef wi mek op wi main se wi ago gwaan sin galang afta wi don nuo wa chuu, no muo sakrifais no de fi tek we wi sin yu nuo. 27Bot notn no lef fi wi du dan fi wiet an fried a Gad jojment we a kom plos di wikid wikid faiya we im ago tek bon op di piipl dem we fait gens im. 28Ef sumadi did brok di Laa we Gad did gi Muoziz, an tuu ar chrii sumadi se dem si im ar shii a brok di Laa, dem wuda kil da sumadi de an dem naa sari fi dem niida. 29So a umoch wos Gad fi ponish sumadi we chrampl op pan im Bwai Pikni, an we chriit Jiizas blod laik se it chiip, wen a it yuuz fi set op di nyuu plan we Gad mek? An a it yuuz fi tek we da siem sumadi de sin. Umoch wos im ar shii fi get ponish wen dem taak gens di Uoli Spirit we shuo wi wan kaina lov we wi nat iivn dizorv — iihn, umoch wos? 30Kaaz wi nuo a uu se, “A mi a di wan we ago ponish piipl fi di wikidnis we dem du, an mi ago pie dem bak fi aal a di bad sitn dem we dem du.” An wan neks taim im se, “Di Laad wi joj im piipl dem.” 31A no wan nais sitn fi jrap iina di an fi di Gad we a liv, an im ponish yu yu nuo — enibadi we dat apm tu fi kech dem fried!\n32Bot memba iina di paas wen unu did jos andastan Gad wie, di sofarieshan we unu did afi go chuu? Bot unu uol aan an kot chuu siem wie. 33Som a di taim dem, dem did biit unu op an chriit unu bad infronta evribadi; wen a no dat gwaan, a jain unu jain op wid di piipl dem we dem chriit so, an tan saida dem iina fi dem chraiyal an chibilieshan. 34Kaaz fi riil, unu aal sari fi di piipl dem we dem chuo iina prizn. An wen dem kom tek we unu sitn dem, unu mek dem galang wid dem an aal a sumail sed wie, kaaz unu nuo se unu uon tingz we moch moch beta dan dem sitn de, an wa unu uon ago laas fi eva. 35So no bada gi op, gwaan uol tait, kaaz sieka dat unu ago get som blesn de! 36Unu afi uol aan an pres chuu fi du wa Gad waahn unu fi du, an so get di sitn dem we im pramis fi gi unu. 37Kaaz tuu tuuz di wan we a kom ago riich — im naa go lie-lie. 38An mi piipl dem we du di rait sitn dem ago liv kaaz dem biliiv iina mi. An ef dem go ton bak mi naa go api wid dem at aal at aal. 39Bot wi no non a dem piipl de we ton bak an en op get laas, mash op an dem sitn de. Nuo sa, wi a wan a dem piipl de we chos iina Gad an so im a siev wi suol.\nContinue to Iibruu 11 »


Yuuna Maasn - Wikipidia\nBaan: 5 Febiweri 1905\nDed: 6 Mie 1965\nProfeshan: Raita, edita, puoyt, projuusa\nMuuvment: Suoshal aktivizim, feminizim, woka raits\nYuuna Maasn, baan Una Maud Victoria Marson (5 Febiweri 1905 – 6 Mie 1965) wena Jumiekan feminis, aktivis ah raita. Shi projuus puoym, plie ah pruogram fi di BBC. Maasn eh-chrabl gaa Landan ina 1932 ah wok fi di BBC juurin Wol Waar II.\n1 Hoerli laif (1905–32)\n2 Landan ierz (1932–36)\n3 Jumieka (1936–38)\n4 Landan ierz (1938–45)\n5 Laif afta Wol Waar II (1945–65)\n6 Kritisizim ah influens\nHoerli laif (1905–32)[change up | change up di source]\nYuuna Maasn eh-baan pah 6 Febiweri 1905, ina Santa Kruuz, ina di parish a Sint Ilizibet. Shi ena di yonggis a six pitni fi Rev. Salaman Aizak (Solomon Isaac, 1858–1915), wah Baptis paasn, ah Ieda Maasn (Ada Marson, d. 1930). Yuuna eh-ab migl-klaas braatopsi ah weh kluos-kluos tu ar faada, uu influens som a ar faada figa kiarakta ina ar lieta wok. Az pitni iivn bifuo shi go a skuul shi wena avid riida a avielobl lichicha, deh taim de wena muosli Ingglish klasikal lichicha.\nIej 10, deh inruol ar a Amtan Ai Skuul (Hampton High), wah buodn skuul fi gial ina Jumieka far ar faada eh de pah di buod a chostii. Ousomeba, dat siem ier, Rev. Aizak ded, lef di fambli wid finanshal prablem, so deh muuv gaa Kinston. Yuuna finish skuul a Amtan, bot neh gwaan fi kalij edikieshan.\nAfta shi lef frah Amtan, shi fain wok a Kinston az valintier suoshal woka ah yuuz di sekritierial skil, laka stenagrafi, we shi eh-laan a skuul.\nIna 1926, shi get apaint az asistant edita fi di Jumiekan palitikal joernal Jumieka Kritik (Jamaica Critic). Di taim shi dide tiich ar skil azwel influens ar palitikal ah suoshal opinian ah inspaya ar fi kriet ar uona poblikieshan. In fak, ina 1928, shi eh-bikomps Jumieka fos fiimiel edita ah poblisha fi ar uona magaziin, Di Kazmopalitan (The Cosmopolitan). Di Kazmopalitan fiicha aatikl pah feminis tapik, luokal suoshal ishu ah woka raits ah weh iem afta yong, migl-klaas Jumiekan aadiens. Maasn aatikldem ingkorij uman fi jain di wok fuos ah fi get palitikali aktiv. Di magaziin azwel fiicha Jumiekan puoychri ah lichicha frah Maasn fela membadem a di Jumiekan Puoychri Liig, staat by J. E. Klier Makfaalin (J. E. Clare McFarlane).\nIna 1930, Maasn poblish ar fos kalekshan a puoym, intaikl Chrapik Revarii (Tropic Reveries), we diil wid lob ah niecha wid eliment a feminizim. Iwin di Mosgriev Medal frah di Instityuut a Jumieka. Ar puoymdem bout lob kaina pozlin tu ar fren ah kritikdem, az deh naa no evidens a heni romantik rilieshanship ina Maasn laif, alduo lob kantiniu fi bi a kaman tapik ina ar wok. Ina 1931, juu tu finanshal difikolti, Di Kazmopalitan siis poblikieshan, we liid ar fi bigin poblish muo puoychri ah plie. Ina 1931, shi poblish aneda kalekshan a puoychri, intaikl Ait ah Dep (Heights and Depths), we azwel diil wid lob ah suoshal ishu. Azwel ina 1931, shi rait ar fos plie, A Wat a Prais (At What a Price), bout wah Jumiekan gial uu muuv frah konchri kom a di siti a Kinston fi wok az stenagrafa ah faal ina lob wid ar wait miel baas. Di plie opm ina Jumieka ah lieta Landan tu kritikal akliem. Ina 1932, shi disaid fi gaa Landan fi fain braada aadiens fi ar wok ah fi experiens laif outsaida Jumieka.\nLandan ierz (1932–36)[change up | change up di source]\nFrah 1932 tu 1945, Maasn muuv kom ah go bitwiin Landan ah Jumieka. Shi kantiniu fi kanchribiut tu palitix, bot nou steda fuokos pah rait fi magaziin, shi rait fi nyuuzpiepa ah fiar uona litareri wok so fi get fiar palitikal aidiedem akraas. Demya ier, Maasn kipaan a-rait fi advokiet feminizim, bot wan a ar nyuu emfasis eh-de pah di ries ishu ina Ingglan.\nMaasn fos muuv a Landan ina 1932. Di riesizim ah sexizim shi miit de "chranzfaam buot ar laif an ar puoychri"; Di vais ina ar puoychri get muo fuokos pah di aidentiti a blak uman ina Ingglan. Ina dis piiriad den, Maasn no onggl kantiniu fi rait bout umandem ruol ina sasayati, bot azwel shi put ina di mix di ishudem we fies blak piipl uu lib a Ingglan. Ina Julai 1933, shi rait wah puoym kaal "Niga" ("Nigger") we uda apier ina di Liig a Kolad Piipl (League of Coloured Peoples) joernal, Di Kiidem (The Keys); wan a Maasn muo fuosful puoym fi ajres riesizim ina Ingglan, "Niga" onggl si lait sebm ier lieta wen iweh poblish ina 1940.\nOutsaida ar raitn deh taim de, Maasn eh ina di Landan branch a di Intanashinal Alayans a Uman (International Alliance of Women), wah gluobal feminis aaganizieshan. Bai 1935, shi weh-invalv wid di Intanashinal Alayans a Uman bies ina Istanbul.\nJumieka (1936–38)[change up | change up di source]\nMaasn ritoern baka Jumieka ina 1936, we wan a ar guol eh fi promuot nashinal lichicha. Wan step shi eh-tek fi achiiv dis guol ena fi elp kriet di Kinston Riidaz ah Raitaz Klob, azwel az di Kinston Jraama Klob. Shi azwel foun di Jumieka Sieb di Chiljren Fon, wah aaganizieshan we riez fon fi gi puo pitni moni fi get biesik edikieshan.\nFi promuot Jumiekan lichicha, shi poblish Mat ah di Staar (Moth and the Star), ina 1937. Nof puoym ina dat valyuum demanschriet ou no mata di midia puochryeal se blak uman ab infiiria byuuti kompier tu wait uman, blak uman shuda stil kanfident ina deh uona fizikal byuuti. Dis tiim kiah si ina "Sinima Yai" ("Cinema Eyes"), "Likl Brong Gial" ("Little Brown Girl"), "Blak Fansi" ("Black is Fancy") ah "Kingki Ier Bluuz" ("Kinky Hair Blues"). Ousomeba, Maasn arself eh-afek bai di steriotaip a supiiria wait byuuti; Maasn arself, ar bayagrafa tel wi, widin fyuu mont afta shi kech a Britn "tap chrietn ar ier ah lefi nachral".\nChuu tu ar feminis prinsipl, Maasn wok wid Luwiiz Benit fi kriet aneda plie kaal Landan Kaalin (London Calling), bout wah uman uu muuv gaa Landan fi foerda ar edikieshan. Ousomeba, di uman lieta get uomsik ah gubak a Jumieka. Dis plie shuo ou di mien kiarikta a "chrang eroin" fi iebl "fuos arself fi ritoern a Landan" fi finish ar edikieshan de. Azwel ina di feminis vien, Maasn rait fi Poblik Opinian (Public Opinion), bai kanchribiut tu di feminis kalom.\nMaasn tod plie, Pokomienia (Pocomania), a bout wah uman niem Stela uu a-luk fi exaitin laif. Kritik sojes se dis plie signifikant kaa idemanschriet ou wah "Afro-rilijos kolt" afek migle-klaas uman. Pokomienia azwel a wan a fi Maasn muos impuotant wok kaa shi eh-iebl fi put di esn a Jumiekan kolcha ina it. Kritik laka Aivi Baxta (Ivy Baxter) se dat "Pokomienia weh brok chradishan kaa itaak bout kolt frah konchri", ah, az soch, iriprizent wah toernin paint ina wa eh-axep pah di stiej.\nIna 1937, Maasn rait wah puoym kaal Kwaashi kom a Landan (Quashie comes to London), ush a di pospektiv a Ingglan ina Kiaribiyan naritiv. Ina Kiaribiyan dayalek, kwaashi miin golibl ar ansofistikietid. Alduo ih inishali impres, Kwaashi get disgostid wid Ingglan kaa nof gud bikl no dide. Di puoym shuo ou, alduo Ingglan ab gud tingz fi aafa, a Jumieka Kolcha we Kwaashi mis, ah dierfuo Maasn implai se Ingglan supuoz fi bi "di tempareri venyuu fi entatienment". Di puoym shuo ou iweh pasibl fi raita impliment Kiaribiyan dayalek ina puoym, a a dis yuusij a luokal dayalek we sitiet Kwaashi pospektiv a Ingglan az wah Kiaribiyan pospektiv.\nLandan ierz (1938–45)[change up | change up di source]\nMaasn ritoern baka Landan ina 1938 fi kantiniu wok pah di Jumiekan Sieb di Chiljren prajek we shi eh-staat ina Jumieka, ah azwel fi de pah di staaf a di Jumiekan Standad (Jamaican Standard). Ina 1941, shi get aya bai di BBC Empaya Saabis (Empire Service) fi wok pan a pruogram we Wol Waar II suojadem uda get deh mechiz riid pah riedio tu deh fambili.\nBai 1942, shi eh-bikomps di pruogram Wes Indiz projuusa. Juurin di siem ier, shi ton di pruogram ina Kiaribiyan Vais (Caribbean Voices), az a fuorom we Kiaribiyan litareri wok eh-riid uoba riedio. Uoba tuu onjrid aata apier pah Kiaribiyan Vais, ingkluudn V. S. Naipaal (V. S. Naipaul), Samyuel Selvan (Samuel Selvon), Jaaj Lamin George Lamming) ah Derik Waalkat (Derek Walcott). Chuu dis shuo, Maasn miit piipl laka Klier Makfaalin, Vik Riid (Vic Reid), Anju Salki (Andrew Salkey), Langstan Yuuz (Langston Hughes), Jiemz Weldan Jansn (James Weldon Johnson), Juomo Kenyata (Jomo Kenyatta), Aili Silasi (Haile Selassie), Maakos Gyaavi (Marcus Garvey), Iemi Jiex Gyaavi (Amy Jacques Garvey), Nansi Konaad (Nancy Cunard), Silvia Pangkoers (Sylvia Pankhurst), Winifred Uoltbi (Winifred Holtby), Paal Ruobsn (Paul Robeson), Jan Miesfiil (John Masefield), Luwi Makniis (Louis MacNeice), T. S. Eliat (T. S. Eliot), Tambimutu (Tambimuttu) ah Jaaj Aawel (George Orwell). Di lata wan elp Maasn edit di pruogram bifuo shi eh-toni ina Kiaribiyan Vais. Shi azwel extablish foerm frenship wid Mieri Chredguol (Mary Treadgold), uu ivenchuali tek uoba ar ruol wen Maasn ritoern baka Jumieka. Ousomeba, "no mata demaya expiiriens ah poersnal kanekshan, a chrang sens de ina fi Maasn puoychri ah ina Jarrett-Macauley bayagrafi Di Laif a Yuuna Maasn (The Life of Una Marson), se Maasn rimien kaina a aisolietid ah maajinal figa".\nNondiles, ar riedio shuo, Kiaribiyan Vais, eh-diskraib bai Kamau Bratwiet (Kamau Brathwaite) az "di singgl muos impuotant litareri kiatalis fi Kiaribiyan krietiv raitn ina Ingglish". Sens pah riedio di puoymdem kuda onggl aprishiet uorali, Kiaribiyan Vais elp fi influens lieta Kiaribiyan puoychri fi ab a muo spiikin faam; az Larans Braina (Laurence Breiner) nuot, chuu di midiom a riedio "nof Wes Indian puochri weh ier reda dah si".\nLaif afta Wol Waar II (1945–65)[change up | change up di source]\nDitiel a Maasn laif limitid, ah demde potienin tu ar persnal ah profeshanal laif afta 1945 potikiula aad fi fain. Ina 1945, shi poblish wah puoychri kalekshan intaikl Tuwaadz di Staar (Towards the Stars). Dis maak wah shif ina di fuokos a ar puoychri: wails wantaim shi eh-rait bout fiimiel sadnis uoba laas lob, puoym frah Tuwaadz di Staar eh nof muo fuokos pah di indipendant uman. Azwel deh taim ya, Maasn eh-rait akliis wan aatikl intaikl "Wi Waah Buk - Bot Wi Inkorij Wi Raita?" (We Want Books - But Do We Encourage Our Writers?) ina hefoert fi spor Kiaribiyan nashinalizim chuu lichicha. Fieva se ar efoert outsaida ar raitn wok ina kalaborieshan wid demya sentiment, duo kantenshan tuori aafa likl kangkriit evidens bout wa shi du egzakli.\nSuosdem kyaah grii pah di houtlain a Maasn persnal laif juurin dis taim piiriad. Aata Erika J. Waataz (Erika J. Waters) stiet se Maasn wena sekriteri fi di Payanier Pres (Pioneer Press), wah poblishin kompini ina Jumieka fi Jumiekan aata. Dis suos biliiv se dat shi eh muuv ina di 1950z gaa Washintan, DC, we shi miit ah marid wah dentis niem Piita Stieplz (Peter Staples). Di tuu alejidli divuos, we lou Maasn fi chrabl gaa Ingglan, Izrel, den bak tu Jumieka, we shi ded ina 1965. Wah nex suos, rait bai Lii M. Jengkinz (Lee M. Jenkins), aafa wah difrah-difrah tuori fi Maasn persnal laif ah se deh eh-sen Maasn a mental aspital afta shi ab briekdong juurin di ierdem 1946-49. Afta shi get riliis, Maasn foun di Payanier Pres. Dis suos kliem se shi eh-gaa Yunaitid Stiet ina di 1950z, we shi eh-ab a nex briekdong ah weh-admit tu Sint Ilizibet Asailom. Afta dis, Maasn ritoern baka Jumieka, we shi rali gens Rastafarai diskriminieshan. Den shi eh-gaa Izrel fi a uman kanfrens, wah expiiriens we shi diskos ina ar laas BBC riedio braadkyaas fi Uman Howa (Woman's Hour).\nDi kantenshan rong di ditiel a Maasn persnal laif shuo se a onggl likl-likl infamieshan avielobl bout ar. Fi egzampl, fi Waataz aatikl kuot Maasn kritisizim a Porgi ah Bes (Porgy and Bess), ah yet no provaid no saitieshan fi dis wok. Kombain wid dis a di limitid rekaad a ar raitndem juurin dis tim piiriad. Nof a ar wok lefbak anpoblish ar soerkiuliet onggl ina Jumieka. Muos a demya raitn onggl avielobl ina di Instityuut a Jumieka ina Kinston. Chuu demya kanschrient, idifikolt fi andastan di wuola Maasn akomplishment juurin di fainal piiriad a ar laif.\nKritisizim ah influens[change up | change up di source]\nKritikdem buot priez ah dismis fi Maasn puoychri. Shi eh-kritisaiz fi mimik Yuropiyan stail, laka Ruomantik ah Jaajian powetix. Fi egzampl, Maasn puoym "Ef" (If) parodi di stail a Rodyad Kiplin (Rudyard Kipling) orijinal puoym wid di siem taikl. Denise deCaires Narain sojes se dat Maasn eh-get uobaluk kaa puoychri wa kansoern di kandishan ah stietos a fiimiel no weh impuotant tu aadiens deh taim wen di wok eh-projuus. Ada kritik, pah di apozit, priez Maasn fi ar madan stail. Som, laka Narain, aal sojes se ar mimikin chalinj kanvenshanal puoychri a di taim ina efoert fi kritisaiz Yuropiyan puoyt. No mata, Maasn eh aktiv ina di Wes Indian raitn komiuniti juurin dat piiriad. Ar invalvment wid Kiaribiyan Vais eh impuotant fi poblisaiz Kiaribiyan lichicha intanashinali, azwel fi spor nashinalizim widin di Kiaribiyan ailandem we shi riprizent.\n↑ 1.0 1.1 DeCaires Narain, Denise, "Marson, Una Maud Victoria", Oxford Dictionary of National Biography, Oxford University Press, 2004.\n↑ Jarrett-Macauley, Delia, The Life of Una Marson, 1998.\n↑ Waters, Erika J., Una Marson, 204.\n↑ Jenkins, Lee M., The Language of Caribbean Poetry (2004), 138.\n↑ Banham, Hill, Woodyard, The Cambridge Guide to African and Caribbean Theatre, 212.\n↑ Waters, Una Marson, 206.\n↑ Donnell, Alison, and Sarah Lawson Welsh, The Routledge Reader in Caribbean Literature (1996), 120.\n↑ Narain, Denise deCaires, Contemporary Caribbean Women's Poetry (2002), 3.\n↑ Jenkins, The Language of Caribbean Poetry (2004), 127.\n↑ Jenkins, "Penelope's Web: Una Marson, Lorna Goodison, M. NourbeSe Philip", 139.\n↑ Donnell and Welsh, The Routledge Reader in Caribbean Literature, 185-186.\n↑ Waters, "Una Marson", Dictionary of Literary Biography, vol. 157: Caribbean and Black African Writers, third series, 207.\n↑ Jenkins, 128-29.\n↑ Rosenberg, Leah, "The Pitfalls of Feminist Nationalism and the Career of Una Marson" (2007), 160.\n↑ Imaobong D. Umoren, "‘This is the Age of Woman’: Black Feminism and Black Internationalism in the Works of Una Marson, 1928-1938", History of Women in the Americas 1:1, April 2013 (50–73), p. 61.\n↑ Narain, Contemporary Caribbean Women's Poetry: Making Style, 2002.\nDi las' time da page yah change a 09:21 pon 11 March 2021.


Revilieshan 17 | Bible.is\n1Wan a di sevn ienjel dem we av di sevn boul dem kom an se tu mi, “Kum ya! Mek a shuo yu ou Gad ago joj an ponish di powaful an wikid uor — dat a di siti we bil op saida uol iip a waata, 2we di king dem pan di ort du aal kaina naasi seks sin wid, an di piipl dem we liv iina di worl get jongk fram di wain we shi gi dem an du aal kaina seks sin laik ar.”\n3Den di Spirit tek kanchuol a mi, an di ienjel kyari mi go iina wan plies we nobadi neva liv, an mi si wan uman sidong pan wan red red wail animal. Di wail animal did av wan uol iip a torbl niem rait op aal uova im we kos out Gad. An im av sevn ed an ten aan. 4Di uman did jres op iina porpl an red kluoz. Shi did a wier som guol an ada juwil laik porl an dier stuon. Iina ar an shi did av wan guol kop. Di kop did fuul op a di wikid an torbl naasinis we shuo aaf ar seks sin dem. 5Shi av wan niem rait pan ar farid we nobadi no nuo wa it miin. Di niem se: A MI A POWAFUL BABILAN. MI A DI MUMA FI AAL UOR AN FI AAL KAINA SEKS SIN AN NAASINIS IINA DI WORL. 6Mi si se di uman did jongk. Shi did jringk an get jongk wid Gad piipl dem blod we dem did kil. Dem kil dem kaaz dem did tan op chrang fi wa dem biliiv bout Jiizas. Wen mi si ar, mi fraitn so til. 7Bot di ienjel se tu mi se: “Wa yu a fraitn bout? Mek mi tel yu di siikrit bout di uman niem an di wail animal we shi a raid we av di sevn ed wid di ten aan dem. 8Di wail animal we yu si we de ya bifuo, bot im did get kil. Im ago kom op outa di diip diip singk uol we na'av no batam, an Gad ago don im. Aal a di piipl dem pan ort uufa niem no rait dong iina di buk bifuo di worl mek, dem a go shak wen dem si di wail animal, kaaz im did de ya bifuo, bot im did ded, an im ago kom bak alaiv. Da buk de av iin di niem a di piipl dem we riili a liv.\n9(Aal wa mi a se, dem sitn ya kaal fi sumadi we kyan tingk waiz). Di sevn ed dem tan fi di sevn mountn we paat di uman sidong. Di sevn ed dem tan fi sevn king tu. 10Faiv a dem ded, wan a liv, an di neks wan no kom yet, bot wen im du kom, im ago tan fi wan likl wail. 11Di wail animal we did de ya aredi, an ded nou, ago ton king nomba iet. Im a did wan a di sevn king dem, bot Gad ago don im.\n12Di ten aan dem we yu did si a ten king we neva get fi ruul yet, bot dem ago get powa fi ruul wid di wail animal fi wan owa. 13Aal a dem onggl a tingk fi du wan sitn, dat a fi gi di wail animal fi dem powa an mek im ruul. 14Dem ago mek waar gens di Biebi Shiip, bot di Biebi Shiip ago biit dem kaaz im a Laad uova aal laad an King uova evri king — Im ago av im speshal piipl dem wid im, we im kaal, pik, an we du we im se.\n15Den di ienjel tel mi se, “Di waata we yu si, (we di uor sidong), a piipl — kroud a piipl fram aal kaina konchri we taak aal kaina langwij 16Di wail animal an di ten aan dem we yu did si ago iet di uor. Dem ago mash ar op an lef ar niekid. Dem ago nyam ar flesh an tek faiya bon ar op. 17Kaaz Gad put iina dem aat we im waahn dem fi du. Im mek dem mek op dem main fi gi di wail animal fi dem powa fi ruul so til im wod kom chuu. 18Di uman we yu si a di powaful siti. Fi ar king ruul uova aal a di ada king dem iina di worl.\nContinue to Revilieshan 18 »